Bekas guru kongsi pengalaman dadah musnahkan hidupnya

BESUT, 6 Ramadan 1442H, Ahad – “Saya hendak kongsi pengalaman.. saya merupakan guru yang pernah buat salah, kalau boleh kembali ke masa lalu, saya akan ulang plot cerita ini dan jangan sentuh dadah biarpun untuk mencuba buat kali pertama,” kata Rahman, 50, (bukan nama sebenar) bekas guru matematik yang pernah terjebak dengan gejala dadah.

Katanya, beliau yang mengambil dadah sejak berumur 25 tahun lagi, merasa puas hati apabila ditangkap pihak berkuasa dan bersyukur kini berada di Pusat Pemulihan Penagihan Narkotik (Puspen) di sini, kerana menurutnya sehingga kini sudah lima bulan beliau tidak menyentuh bahan terlarang itu.

“Tangkapan itu benar-benar membahagiakan saya,” katanya yang bakal dibebaskan pada 2022.

Rahman yang ditahan buat pertama kali di Puspen pada November tahun lepas, dilihat benar-benar menyesali perbuatannya itu, dan mengalirkan air mata ketika bercakap Bernama baru-baru ini, sehingga sesi temu bual terpaksa dihentikan beberapa kali.

Jelasnya, sebelum dihantar ke Puspen, beliau hanya diberi amaran oleh pihak Agensi Antidadah Kebangsaan (AADK), namun beliau gagal mendaftarkan diri setiap bulan, sehingga akhirnya ditangkap.

Antara dadah yang menjadi ‘kegilaannya’ sebelum ini ialah methamphetamine, erimin 5 dan pil kuda, yang kesemuanya bagaikan keperluan, hingga dia tidak terfikir untuk membina rumahtangga dan menjaga keluarga.

“Kelakuan dan tindakan saya ketika itu tidak mencerminkan seorang penagih. Cuma wang gaji akan cepat habis kerana dadah menjadi barang keperluan. Setiap bulan akan habiskan duit beribu. Jika saya toleh balik masa silam saya, apa yang saya pilih inilah yang saya dapat,” kata beliau yang dibuang kerja pada 2019 kerana gagal hadir ke sekolah dalam tempoh beberapa bulan, ekoran tidak puas hati kerana ditukarkan ke sekolah lain.

Rahman yang merupakan anak sulung daripada lapan adik beradik mengakui bahawa penglibatannya dengan najis dadah bukanlah berpunca daripada masalah keluarga ataupun kurang kasih sayang, tetapi beliau sendiri yang tersilap memilih kawan.

“Saya bukan tidak gembira dengan keluarga tetapi saya sendiri yang cuba mencari keseronokan di luar, sehingga salah pilih kawan dan inilah apa yang saya dapat sekarang. Dadah telah mempengaruhi jiwa hingga tidak hirau tangisan ibu dan rayuan ahli keluarga,” katanya.

Katanya, Puspen mempunyai pelbagai program pemulihan yang sangat berkesan.

“Kita ada program macam mana untuk sentiasa sibuk, kita buang ingatan terhadap dadah. Di sini juga ada perpustakaan dan saya letakkan matlamat membaca dua buku sehari. Saya juga telah nyatakan kepada pihak Puspen…kalau ada program, saya nak sertai selepas ni (dibebaskan),” tambahnya.


Adakah dalam diam MCA memang sokong ideologi komunis?

BANGI, 20 Jamadilawal 1442H, Isnin – MCA sepatutnya menegur pemilik restoran yang menampal kertas hiasan dinding karikatur pemimpin komunis, Mao Zedong tetapi sebaliknya dilakukan parti itu apabila pihak polis pula yang dipersalahkan kerana kononnya bertindak keras.

“Adakah MCA sebenarnya dalam diam memang menyokong ideologi komunis?,” soal Presiden gerakan Islam, Ikatan Muslimin Malaysia (ISMA), Haji Aminuddin Yahaya.

Beliau menegaskan, kenyataan Naib Presiden MCA, Tan Teik Cheng yang seolah-olah membela tindakan pemilik restoran berbangsa Cina itu sekali lagi menampakkan bahawa parti berkenaan tidak sensitif dengan masyarakat terutama para perajurit yang telah berkorban nyawa mempertahankan kedaulatan negara ini.

“Ini menampakkan wajah sebenar MCA dan apa yang mereka perjuangkan. Apakah mempromosikan pejuang-pejuang komunis itu dianggap biasa-biasa?

“Atau apakah ini satu usaha normalisasi atau lebih parah lagi satu usaha untuk membangkitkan kembali semangat yang sudah lama hilang?

“Kalaulah benar ianya sekadar hiasan, maka apakah tidak ada lagi gambar lain untuk dijadikan hiasan?,” kata Aminuddin dalam kenyataan, hari ini.

Beliau menegaskan, MCA bukannya tidak mengetahui mengenai sensitiviti perkara ini kerana ia telah disuarakan banyak kali.

Tegasnya, ini bukan isu sentimen perkauman, tetapi ini isu keselamatan negara kerana semua rakyat maklum bahawa wujudnya gerakan untuk mengembalikan ideologi komunis ke dalam masyarakat dengan penuh licik dan bersistematik.

“Adakah mereka lupa peristiwa pembawaan pulang abu mayat Chin Peng dan perkumpulan besar-besaran mengenang perjuangan komunis di Kajang dua tahun lalu yang dihadiri sendiri oleh wakil-wakil rakyat?

“Bagaimana nanti kalau ada perarakan mereka yang memakai baju dan sepanduk pejuang-pejuang komunis? Adakah kita perlu biarkan?

“Apakah MCA ingin menggunakan alasan ‘menghormati hubungan dengan negara China’ lagi?,” soalnya.

Menyelami tindakan MCA ini, Aminuddin berkata, parti itu sebenarnya sedang cuba untuk mencari talian hayat kerana mereka sudah tidak mendapat sokongan kaum Cina.

Katanya, mereka akan mencuba segala upaya untuk menarik sokongan kaum Cina walaupun ia terpaksa melanggar adab-adab keharmonian kaum dan lunas undang-undang apatah lagi prinsip serta ideologi perjuangan mereka.

“Eloklah keberadaan MCA dalam BN dinilai kembali kerana mereka sudah tidak relevan dan tidak mungkin BN boleh mengharapkan apa-apa undi dari kaum Cina melalui MCA lagi kerana apa bezanya sangat mereka dengan DAP.

“Sudah tidak terkira siri-siri isu kebiadapan MCA yang timbul, dalam tempoh hanya kurang setahun. Apakah itu masih tidak cukup untuk menjadikannya satu agenda dalam persidangan mana-mana parti Melayu terutamanya UMNO? Dengan pelbagai kebiadapan dan kejanggalan itu pun MCA masih dirai dengan pelbagai jawatan, lantikan, penghargaan dan sebagainya.

“Malah, Tan Teik Cheng yang biadap ini juga diberikan jawatan menerajui sebuah GLC, iaitu Pelabuhan Pulau Pinang sejak Perikatan Nasional memerintah,” katanya.


Lima pemuda ‘selesa’ jadi penjaga kubur, upah RM290 sehari

KALIMANTAN SELATAN, 9 Rabiulakhir 1443H, Ahad – Dengan tawaran upah yang tinggi, lima pemuda dari bandar Tabolong ‘tidak kisah’ menjadi penjaga kubur apabila dibayar sebanyak sejuta rupiah (RM290) sehari.

M.Ramlan, M.Arsyad Maulana, Rama Ikhwan, Suriyani dan Haris mengakui tidak kisah dengan kerjaya yang dipilih kerana tawaran yang diterima sangat lumayan.

M. Arsyad Maulana sudah bekerja sebagai penjaga kubur selama tiga tahun atas permintaan keluarga jenazah sendiri mengakui sudah sebati kerjaya yang dilaksanakan.

Malah dia mengaku lebih 50 kubur dijaga sejak menjadi penjaga kubur dalam tempoh tiga tahun.

Menurutnya, dia menjaga kubur tersebut atas permintaan daripada keluarga jenazah.

“Kebiasaannya, kami akan menjaga kawasan kubur selama tiga hari tiga malam dengan membaca al-Quran.

“Upah yang diterima juga tidak termasuk kos makan,” katanya seperti dilapor Tribunnews.

Mereka juga akan mendirikan khemah dan tidur di sebelah kubur jenazah yang baru sahaja meninggal dunia.

Kesemua mereka akan bergilir-gilir menunggu di sebelah kubur jenazah yang baharu meninggal sambil mengalunkan ayat-ayat suci.

Perkongsian kerjaya mereka dimuat naik aplikasi Tiktok sehingga menjadi tular dan disaksikan lebih 20 juta pengguna. – Agensi


Perancis sekat pelajar muslim berjubah ke sekolah

PARIS, 20 Safar 1445H, Rabu – Sekolah-sekolah di Perancis tidak membenarkan puluhan pelajar perempuan beragama Islam meneruskan sesi persekolahan kerana tidak mematuhi larangan pemakaian jubah.

Hampir 300 pelajar muslim hadir ke sesi baharu persekolahan dengan berpakaian jubah sebagai menentang larangan yang dikuat kuasakan kerajaan, baru-baru ini, menurut menteri, Gabriel Attal.

Katanya, selepas disekat masuk ke sekolah, kebanyakan mereka bersetuju untuk menukar jubah itu, namun 67 lagi enggan mematuhi larangan berkenaan dan telah dihantar pulang.

Bulan lalu, kerajaan mengumumkan pengharaman jubah di sekolah kerana melanggar peraturan sekularisme dalam pendidikan, selepas pemakaian tudung yang dianggap simbol kepada pegangan agama.

Tindakan itu menggembirakan golongan kanan politik, namun ditentang keras golongan kiri yang berpendapat ia menghina kebebasan awam.

Attal berkata, pelajar yang enggan mematuhi larangan telah diberikan surat kepada keluarga bagi menjelaskan bahawa sekularisme bukan halangan, sebaliknya ia adalah kebebasan.

Isnin lalu, Presiden Emmanuel Macron mempertahankan langkah kontroversi itu, dengan menegaskan terdapat minoriti di Perancis merampas agama dan mencabar republik serta sekularisme, yang membawa kepada akibat buruk.

Dia turut merujuk insiden pembunuhan guru Samuel Paty tiga tahun lalu kerana menunjukkan karikatur Nabi Muhammad ketika kelas pendidikan sivik.-  Agensi


28 maut dalam serangan pengeboman bunuh diri berkembar di Iraq

BAGHDAD, 8 Jamadilakhir 1442H, Khamis – Sekurang-kurangnya 28 orang terbunuh dan puluhan lagi cedera dalam serangan pengebom bunuh diri berkembar di ibu kota Baghdad, Iraq pagi ini.

Ini adalah pengeboman bunuh diri pertama yang melanda kota itu dalam hampir dua tahun, dan yang pertama dalam tiga tahun yang menyasarkan kawasan komersial sama, tidak lama setelah Perdana Menteri ketika itu, Haidar Al-Abadi menyatakan kemenangan atas Daesh.

‘Letupan dua kali’ itu dilaporkan berlaku di pasar yang sibuk di kawasan Bab Al-Shajri berhampiran Dataran Tayaran, lapor Iraq News Agency (INA), yang memetik pengarah Komando Operasi Baghdad, Brigadier Jeneral Hazem Al-Azzawi.

Dua pengebom berani mati dipercayai meletupkan bahan letupan di pasar luar yang menjual pakaian terpakai.

Kementerian Kesihatan Iraq mengumumkan semua hospital Baghdad digerakkan untuk merawat mereka yang cedera.

Walaupun belum ada yang mengaku bertanggungjawab, taktik tersebut banyak digunakan oleh Daesh dalam beberapa tahun terakhir dan pendahulunya Al-Qaeda di Iraq.

Gerakan Daesh dilaporkan telah dipatahkan pada akhir tahun 2017 walaupun ‘sisa-sisanya’ masih tersebar di seluruh Iraq dan Syria Timur.

Pengeboman terbaharu itu berlaku hanya beberapa hari setelah pemerintah sebulat suara memilih untuk menangguhkan pilihan raya umum negara itu hingga Oktober tahun ini. Ia pada asalnya dijadualkan pada 6 Jun.

Sebelum ini, Perdana Menteri, Mustafa Al-Kadhimi berjanji akan mengadakan pemilihan awal setelah memegang jawatan itu tahun lalu, untuk menenangkan para penunjuk perasaan antikerajaan yang menuntut pembaharuan sistem politik negara dan menghentikan rasuah serta layanan awam yang buruk. – Agensi


COVID-19: 24 kes baharu hari ini

KUALA LUMPUR, 21 Muharram 1442H, Rabu  – Sebanyak 24 kes baharu dicatatkan hari ini membabitkan 18 kes penularan tempatan dan enam kes import, menurut Ketua Pengarah Kesihatan Tan Sri Dr Noor Hisham Abdullah.

Beliau berkata, kes baharu tertinggi dilaporkan dari Kluster Sungai, Kedah membabitkan 13 kes manakala dua kes dari Kluster Benteng, Sabah.

“Daripada 18 kes penularan di dalam negara, 16 melibatkan warganegara dan dua adalah bukan warganegara,” katanya.

Kedah mencatatkan 16 kes baharu dengan 13 kes daripada Kluster Sungai; satu kes daripada Kluster Tawar; satu kes daripada Kluster Telaga; dan satu kes saringan bergejala di Hospital Sultanah Bahiyah, manakala Sabah merekodkan dua kes daripada Kluster Benteng.

Enam kes adalah kes import yang telah mendapat jangkitan di luar negara membabitkan tiga warganegara Malaysia dan tiga bukan warganegara.

Katanya, enam kes import berkenaan adalah dari Bangladesh (dua kes: satu kes di Negeri Sembilan, satu kes di Wilayah Persekutuan Kuala Lumpur); China (satu kes di Sabah); Indonesia (satu kes di Sabah); Singapura (satu kes di Sarawak); dan Korea Selatan (satu kes di Selangor).

“Kes import melibatkan bukan warganegara telah memasuki Malaysia sebelum pelaksanaan sekatan kemasukan yang mula berkuat kuasa pada 7 September.

“Dua kes dari Bangladesh tiba di Malaysia pada 6 September dan telah disaring pada hari yang sama manakala satu kes dari China tiba di Malaysia pada 5 Sept dan disaring pada 6 September,” katanya.

Beliau menjelaskan, keputusan ujian saringan individu terbabit dilaporkan positif COVID-19 hari ini serta beberapa kes import dilaporkan semalam.

Sementara itu, Dr Noor Hisham berkata, terdapat tujuh kes positif yang sedang dirawat di Unit Rawatan Rapi (ICU), termasuk empat kes memerlukan bantuan pernafasan serta tiada pertambahan kes kematian berkaitan COVID-19 hari ini, menjadikan jumlah kumulatif kekal 128 kes.

Menurut Dr Noor Hisham dalam kenyataan hari ini, terdapat pertambahan kes bagi empat kluster iaitu Kluster Sungai, Kluster Telaga, Kluster Tawar dan Kluster Benteng LD hari ini.

Kluster Sungai di Kedah mencatatkan sebanyak 13 kes baharu manakala di Perlis satu kes dikesan positif COVID-19.

Dr Noor Hisham berkata, bagi Kluster Telaga dan Kluster Tawar di Kedah, masing-masing terdapat satu kes baharu.

Bagi Kluster Benteng LD pula, sebanyak dua kes baharu dikesan di Tawau.

Sementara itu, Dr Noor Hisham memaklumkan, hasil siasatan mendapati kes positif dalam kalangan petugas kesihatan KKM kebanyakan berpunca daripada penularan dalam kalangan petugas itu sendiri.

Katanya, ini menyumbang kepada 53 peratus daripada keseluruhan kes melibatkan petugas kesihatan, jangkitan daripada komuniti (22 peratus), manakala jangkitan semasa pengurusan pesakit yang belum diketahui status COVID-19 sebanyak 17 peratus.

“Setakat ini, tiada petugas kesihatan KKM yang dijangkiti COVID-19 semasa pengurusan pesakit disahkan COVID-19 di wad COVID-19 atau di ICU,” katanya. -Bernama


Australia buka sempadan antarabangsa selepas 20 bulan ditutup

MELBOURNE, 26 Rabiulawal 1443H, Selasa – Australia secara rasmi membuka sempadan antarabangsa – selepas 20 bulan ditutup – sekali gus membenarkan orang awam yang lengkap divaksin melakukan perjalanan.

Penerbangan Qantas Airways dari Los Angeles mendarat di Sydney jam 6 pagi semalam – antara pesawat pertama yang membenarkan penduduk Australia yang divaksin keluar tanpa perlu menjalani kuarantin.

Penumpang antarabangsa menjadi pelawat pertama tiba di Sydney melalui Singapore Airlines.

Walaupun penerbangan awal terhad kepada warganegara Australia, penduduk tetap dan keluarga terdekat, negara ini sudah bercadang untuk membuka semula sempadan kepada pelancong dan pekerja antarabangsa.

Warga Australia dan penduduk tetap yang tinggal di luar negara kini boleh kembali semula tanpa kawalan, dengan data Kementerian Luar menunjukkan kira-kira 47,000 bakal memasuki negara dalam masa terdekat.

Bermula 21 November ini, penduduk Singapura juga berpeluang ke ke Australia, tanpa menjalani kuarantin. -Agensi


Korea Selatan lulus guna pil antivirus Pfizer pertama

SEOUL, 22 Jamadilawal 1443H, Isnin – Korea Selatan membenarkan penggunaan kecemasan pil antivirus Pfizer yang pertama seumpamanya diperkenalkan di negara itu, kata Kementerian Keselamatan Makanan dan Ubatan hari ini.

Korea Selatan memulihkan sekatan pada minggu lalu selepas beberapa siri jangkitan harian baharu yang menyukarkan perkhidmatan perubatan, meskipun kadar vaksinasi bagi individu 18 tahun ke atas di negara itu melebihi 92 peratus.

Rawatan antivirus oral Pfizer yang dikenali sebagai Paxlovid, dijangka membantu mencegah kemerosotan serius pesakit yang dimasukkan ke pusat rawatan atau kuarantin di rumah, kata Menterinya, Kim Gang-lip.

Ubat itu digunakan untuk individu dewasa atau kanak-kanak berumur 12 tahun ke atas dengan berat melebihi 40kg – yang mempunyai simptom ringan hingga sederhana dan berisiko tinggi mendapat gejala teruk disebabkan penyakit sedia ada.

Kim berkata, satu lagi rawatan coronavirus oral dipanggil molnupiravir – dibangunkan oleh Merck di Amerika Syarikat dan Kanada – turut memohon penggunaan kecemasan awal bulan ini.

Bagaimanapun, kementerian masih mengkaji ekoran tiada maklumat lengkap mengenai keberkesanannya.-  Agensi


SST naik 8 peratus, cukai barang bernilai tinggi diperkenalkan

KUALA LUMPUR, 27 Rabiulawal 1445H, Jumaat – Beberapa langkah reformasi percukaian akan dilaksanakan mulai tahun hadapan bagi meluaskan asas hasil negara dan pada masa yang sama tidak membebankan majoriti rakyat, kata Perdana Menteri, Datuk Seri Anwar Ibrahim.

Beliau yang juga Menteri Kewangan berkata, cukai yang dipungut oleh kerajaan adalah antara yang terendah di Asean pada 11.8 peratus kepada Keluaran Dalam Negara Kasar ketimbang (berbanding) Singapura (12.6 peratus) dan Thailand (16.4 peratus).

Menurutnya, kerajaan bercadang untuk menaikkan kadar cukai perkhidmatan kepada 8.0 peratus ketimbang 6.0 peratus dan ini tidak termasuk perkhidmatan seperti makanan dan minuman serta telekomunikasi.

“Kerajaan juga akan meluaskan skop perhidmatan bercukai meliputi perkhidmatan logistik, pembrokeran, penajajaminan dan karaoke,” katanya ketika membentangkan Belanjawan 2024 di Dewan Rakyat hari ini.

Anwar berkata, kerajaan juga akan menguatkuasakan pelaksanaan cukai keuntungan modal bagi pelupusan saham tidak tersenarai oleh syarikat tempatan berdasarkan keuntungan bersih pada kadar 10 peratus mulai 1 Mac 2024.

Kerajaan turut mempetimbangkan pengecualian cukai keuntungan modal ke atas pelupusan saham berkaitan aktiviti tertentu seperti tawaran awam permulaan (IPO) yang diluluskan, penstrukturan dalaman dan syarikat modal teroka, tertakluk kepada syarat yang ditetapkan.

Anwar berkata, kerajaan akan turut menggubal perundangan baharu bagi melaksanakan cukai barang bernilai tinggi tertentu seperti barang kemas dan jam tangan berdasarkan nilai ambang harga barangan.- Bernama


20 jemaah umrah maut, nahas bas menuju Makkah

MAKKAH, 6 Ramadan 1444H, Selasa – Sekurang-kurangnya 20 orang maut apabila bas yang dinaiki terbalik dan terbakar pada Isnin, lapor penyiar negeri al-Ekhbariya.

Bas itu membawa penumpang ke kota suci Makkah, termasuk jemaah yang akan menunaikan umrah.

Media Arab Saudi melaporkan, punca kemalangan ekoran kerosakan pada brek bas, yang menyebabkan ia terlanggar jambatan, lalu terbalik dan terbakar.

Kira-kira 29 yang lain dilaporkan cedera dalam kemalangan di Aqaba Shaar di wilayah Asir, menurut laporan.

Perkhidmatan kecemasan, termasuk pasukan Bulan Sabit Merah, segera dihantar ke lokasi kemalangan dan jemaah yang cedera dibawa ke hospital berdekatan.

Kebanyakan penumpang adalah penduduk Arab Saudi dan warganegara lain, katanya. – Agensi


Harga roti subsidi di Lubnan naik kali ke-5 tahun ini

BEIRUT, 11 Zulkaedah 1442H, Selasa – Kementerian Ekonomi Lubnan, hari ini menaikkan harga roti bersubsidi untuk kali kelima dalam masa setahun di tengah krisis ekonomi dan kewangan negara kecil yang semakin buruk.

Kementerian mengatakan, alasan di sebalik kenaikan terbaharu adalah bahawa bank pusat telah menamatkan subsidi gula, yang menambah kos pengeluaran roti.

Lubnan sedang menghadapi krisis ekonomi dan kewangan terburuk dalam sejarah modennya – krisis yang dikatakan oleh Bank Dunia sebagai salah satu yang terburuk di dunia dalam 150 tahun terakhir.

Bank Dunia mengatakan dalam satu laporan bulan ini bahawa produk domestik kasar Lubnan dijangka menurun 9.5 peratus pada tahun 2021, setelah menyusut 20.3 peratus pada tahun 2020 dan 6.7 peratus pada tahun sebelumnya.

Mata wang Lubnan telah kehilangan 90 peratus dari nilainya, memecahkan rekod terendah awal bulan ini sebanyak 15,500 pound Lubnan kepada dolar di pasaran gelap. Kadar pertukaran rasmi kekal 1,507 pound ke dolar.

Sementara itu, bank pusat telah mengurangkan subsidi kerana rizab mata wang asing telah turun dari AS$30 bilion pada awal krisis pada bulan Oktober 2019, menjadi hampir AS$15 bilion pada masa ini.

Kuasa beli di kalangan sebilangan besar rakyat Lubnan mencatat penurunan dan lebih daripada separuh penduduk sekarang hidup di bawah garis kemiskinan.

Terdapat kekurangan petrol, ubat-ubatan dan produk penting lain. Pemotongan elektrik berlaku sepanjang hari.

Kerajaan pada bulan Jun tahun lalu menaikkan harga roti panggang, makanan asas di Lubnan, kepada lebih dari 30 peratus – untuk pertama kalinya dalam satu dekad.

Sejak itu, kenaikan harga meningkat tiga kali sebelum hari Selasa.

Kementerian Ekonomi mengatakan roti 910 gram (2 paun) akan dijual dengan harga 3.250 paun. Dulu dijual dengan harga 2.750 paun sebelum kenaikan terbaru. – Agensi


Banjir di Kemaman: Harap pembinaan sungai tiruan dipercepatkan

KEMAMAN, 6 Jamadilawal 1442H, Isnin – Kerajaan negeri berharap proses membina sungai tiruan di Kemaman dapat dipercepatkan bagi mengurangkan impak banjir kepada penduduk di sekitar kawasan Bandar Baru Bukit Mentok, Pengkalan Pandan dan Binjai di sini pada masa akan datang.

Pengerusi Jawatankuasa Kebajikan, Pembangunan Wanita, Keluarga dan Perpaduan Nasional negeri ,Hanafiah Mat berkata, idea membina sungai tiruan itu timbul susulan banjir besar yang melanda Kemaman pada 2013 dan 2014.

“Saya difahamkan Jabatan Alam Sekitar telah pun memberi kelulusan EIA (Laporan Impak Alam Sekitar) untuk projek tersebut.

“Apabila siap kelak, ia dapat menampung limpahan air sungai dari kawasan hulu Kemaman sekali gus meminimumkan risiko banjir terhadap kawasan penempatan penduduk berhampiran bandar Chukai,” katanya ketika ditemui pemberita selepas melawat penduduk Kampung Paya Berenjut di sini semalam.

Apabila taburan hujan terlalu lebat, aliran air di dua sungai di Hulu Kemaman akan bertembung di sungai utama dekat Kampung Paman menyebabkan air melimpah ke kawasan perumahan.

Keadaan bertambah buruk sekiranya berlaku air pasang menyebabkan aliran sungai tidak dapat mengalir lancar ke laut.

Justeru, Hanafiah yang juga Ahli Dewan Undangan Negeri (ADUN) Chukai berharap pembinaan sungai tiruan itu dapat disegerakan oleh Jabatan Pengairan dan Saliran demi mengurangkan kerugian impak banjir pada masa akan datang.

Ditanya mengenai nasib lebih 1,500 penduduk di Perumahan Rakyat Teluk Kalong yang turut terjejas banjir pula, Hanafiah berkata beliau telah memohon peruntukan sebanyak RM1.6 juta daripada Jabatan Kerja Raya untuk membina empat saliran air baharu di kawasan tersebut.

“Ia akan mempercepatkan aliran keluar air yang bertakung setiap kali hujan lebat berlaku pada masa akan datang. Ini adalah langkah penyelesaian jangka masa pendek yang perlu dilakukan untuk memastikan masalah banjir tidak berlaku lagi di perumahan tersebut,” katanya. – Bernama


Selesaikan kelemahan tadbir urus Tanah Rizab Melayu

BANGI, 17 Rabiulawal 1443H, Ahad – Usaha ke arah mengukuhkan pengawalan dalam pengekalan keistimewaan orang Melayu harus dilakukan khususnya dalam menyelesaikan kelemahan tadbir urus Tanah Rizab Melayu.

Antara kelemahannya termasuklah penyimpanan rekod pembatalan status yang tidak diganti, geran tanah belum disahkan, Tanah Rizab Melayu yang dibatalkan dan digantikan tidak diwartakan segera seperti diperuntukkan dalam Enakmen Rizab Melayu dan Perkara 89 (3) Perlembagaan Persekutuan.

Selain itu, penyimpanan dan pengurusan rekod dan maklumat Tanah Rizab Melayu yang tidak lengkap dan tidak dikemaskini.

Penyelidik Bersekutu Pusat Kajian Harta Tanah (CRES), Dr Fatin Afiqah Md Azmi berkata, taraf ekonomi dan kuasa beli rendah berbanding kaum lain di Malaysia juga menyebabkan saiz pemilikan Tanah Rizab Melayu yang dimiliki bersama mengikut syer adalah kecil.

“Pemilikan saiz tanah kecil ini menyebabkan tanah tidak ekonomik dan akhirnya tidak mampu menjana pendapatan sepatutnya.

“Ini turut mendorong pemilik Tanah Rizab Melayu untuk melakukan urus niaga dengan menjualnya dan ada melakukan penjualan haram kepada bukan Melayu atas faktor modenisasi dan perniagaan,” katanya menerusi artikel disiarkan Berita Harian.

Justeru, beliau menegaskan, langkah penyelesaian efektif amat penting untuk mengekalkan Tanah Rizab Melayu di negara ini.

Antara cadangan termasuk memperketatkan syarat urus niaga dan pemajuan aset ini, pembentukan badan khusus untuk menguruskannya, pewujudan pangkalan data khusus untuk penyimpanan data Tanah Rizab Melayu.

Turut termasuk kempen peningkatan kesedaran dan kepentingan terhadap pengekalan dan pengukuhan Tanah Rizab Melayu menerusi bengkel, webinar, poster, penyelidikan geran dan sebagainya.

“Prof Dr Ismail Omar melalui penulisannya dalam BH bertarikh 19 Mac 2020 mencadangkan kaedah melepaskan nilai terpenjara Tanah Rizab Melayu melalui instrumen wakaf.

“Ia bukan sekadar pelaburan yang bijak, malah memenuhi ‘maqasid khassah’ serta mampu memberikan pulangan kepada pewakif serta pewaris tanah. Ia juga selari tunjang utama Rancangan Malaysia ke-12 (RMK12), iaitu menjana semula ekonomi negara rentetan pasca pandemik,” katanya.

Dari perspektif peguam, beliau berkata, strategi dikemukakan seperti dalam artikel tulisan Prof Salleh Buang mencadangkan pemodenan Akta Tanah Rizab Melayu perlu diteruskan dengan terancang dan sempurna, bagi melindungi hak keistimewaan orang Melayu khususnya.

“Tuntasnya, pelbagai usaha harus diperkukuhkan bagi melindungi dan mengekalkan tanah rizab Melayu supaya legasi dalam Wasiat Raja-Raja Melayu 1957 masih dapat dinikmati generasi berikutnya,” katanya.

Tanah simpanan Melayu atau Tanah Rizab Melayu satu jaminan atau janji dalam pengekalan keistimewaan kepada orang Melayu di Malaysia.

Ia satu tuntutan daripada tujuh wasiat dinyatakan dalam Wasiat Raja-Raja Melayu 1957.


PM selesai menghadap Agong

KUANTAN, 17 Muharram 1443H, Khamis – Perdana Menteri, Datuk Seri Ismail Sabri Yaakob meninggalkan perkarangan Istana Abdulaziz di sini, selepas menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, dipercayai bagi mempersembahkan cadangan senarai nama menteri Kabinet.

Kenderaan dinaiki beliau beredar dari istana pada jam 1.38 tengah hari dan Ismail Sabri sempat melambaikan tangan kepada wartawan dan jurufoto yang menanti di laluan utama ke Istana Abdulaziz.

Terdahulu, Ismail Sabri dilihat memasuki perkarangan istana pada 10.53 pagi dengan diiringi oleh tiga kenderaan lain dan kawalan polis trafik.

Turut bersama perdana menteri ialah Menteri Besar Pahang, Datuk Seri Wan Rosdy Wan Ismail. – Bernama


Nigeria musnah lebih sejuta dos vaksin tamat tempoh

ABUJA, 18 Jamadilawal 1443H, Khamis – Nigeria memusnahkan lebih daripada sejuta dos vaksin AstraZeneca yang telah tamat tempoh.

Proses itu dibuat semalam, lebih seminggu selepas pihak berkuasa kesihatan berkata, beberapa dos COVID-19 didermakan oleh negara Barat yang kaya mempunyai jangka hayat hanya tinggal beberapa minggu sahaja lagi.

Agensi berita Reuters melaporkan pada 7 Disember bahawa kira-kira satu juta vaksin COVID-19 dianggarkan telah tamat tempoh di Nigeria pada November tanpa digunakan.

Di tapak pelupusan sampah di Abuja, jentolak menghancurkan vaksin AstraZeneca yang dibungkus dalam kotak kadbod dan plastik.

Pengarah Eksekutif Agensi Pembangunan Penjagaan Kesihatan Primer Kebangsaan, Faisal Shuaib memberitahu pemberita bahawa kekurangan bekalan vaksin di benua itu telah memaksa Nigeria untuk mengambil dos, walaupun mengetahui ia mempunyai jangka hayat yang singkat.

“Kami telah berjaya menarik balik 1,066,214 dos vaksin AstraZeneca yang telah tamat tempoh. Kami telah menunaikan janji kami untuk bersikap telus kepada warga Nigeria.

“Kemusnahan hari ini adalah peluang bagi warga Nigeria untuk mempercayai program vaksinasi kami,” kata Shuaib.

Menteri Kesihatan, Osagie Ehanire berkata, Nigeria tidak akan lagi menerima vaksin dengan jangka hayat yang singkat, memetik keputusan jawatankuasa presiden.

Pertubuhan Kesihatan Sedunia (WHO) berkata, 12,971,729 dos vaksin telah diberikan untuk Nigeria setakat 19 Disember.

Negara paling ramai penduduk di Afrika, dengan populasi melebihi 200 juta, telah merekodkan 227,378 kes COVID-19 dan 2,989 kematian sejak wabak itu bermula.

Pakar kesihatan berkata, Nigeria perlu menggandakan pemberian vaksinasi daripada kira-kira 100,000 dos sehari untuk memenuhi sasaran suntikan kepada lebih separuh penduduknya menjelang akhir tahun depan.

Baru-baru ini, seperti banyak negara Afrika yang lain, Nigeria telah menyaksikan lonjakan dalam bekalan vaksin, yang telah menyerlahkan isu-isu lain berkaitan dengan pengedaran dan keraguan rakyat untuk mendapatkan suntikan. – Agensi


Agong, Raja Permaisuri zahir ucapan takziah kepada keluarga Tun Ahmad Sarji

KUALA LUMPUR, 19 Muharram 1443H, Sabtu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada keluarga bekas Ketua Setiausaha Negara (KSN) Tun Ahmad Sarji Abdul Hamid, yang meninggal dunia hari ini.

Seri Paduka berdua turut menzahirkan rasa sedih dengan pemergian Allahyarham dan menzahirkan harapan agar seluruh keluarga Allahyarham sabar serta tabah menghadapi dugaan serta suasana sedih dan pilu ini.

“Seri Paduka berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin.

“Seri Paduka berdua amat menghargai dan menyanjung tinggi khidmat bakti, jasa serta pengorbanan Allahyarham kepada negara,” menurut kenyataan Istana Negara yang dimuat naik di Facebook.

Al-Sultan Abdullah dan Tunku Azizah turut menyifatkan pemergian Allahyarham sebagai satu kehilangan besar kepada negara.

Dilahirkan pada 16 Sept 1938 di Tapah, Perak, Allahyarham berkhidmat sebagai KSN dari 1990 hingga 1996 semasa era pentadbiran Perdana Menteri keempat Tun Dr Mahathir Mohamad dan merupakan tokoh pentadbir Perkhidmatan Awam negara yang amat disegani dan dihormati.

Allahyarham juga merupakan pengasas dan pengerusi pertama Institut Kefahaman Islam Malaysia (IKIM) pada 1992 dan dilantik semula ke jawatan itu pada 2019. – Bernama


Calon PM: Kerenah politik Anwar rosakkan rakyat, negara

Oleh Siti Hafidah Abd Ghaffar

BANGI, 10 Zulkaedah 1441H, Khamis – Saranan supaya Datuk Seri Anwar Ibrahim keluar dari Pakatan Harapan (PH) dan menyokong Perdana Menteri, Tan Sri Muhyiddin Yassin adalah tindakan yang sepatutnya sudah lama dilakukan oleh Presiden PKR itu.

Presiden gerakan Islam, Ikatan Muslimin Malaysia (ISMA), Haji Aminuddin Yahaya berkata, Anwar seharusnya meninggalkan PH kerana jelas bahawa DAP yang mengawal pakatan berkenaan selama ini.

“Namun, lagi baik kalau Anwar boleh bersara daripada politik dan beri kepada pemimpin-pemimpin baharu yang muda dan lebih wibawa.

“Cukuplah kerenah politik yang hanya merosakkan rakyat dan negara,” katanya ketika dihubungi Ismaweb.net, hari ini.

Sebelum ini, PAS menasihatkan Anwar supaya keluar dari PH dan menyokong Muhyiddin sekali gus menghentikan pergolakan politik.

Naib Presiden PAS, Datuk Mohd Amar Nik Abdullah berkata, saranan itu dibuat berikutan PH dilihat sudah tiada masa depan, selain pakatan itu juga jelas menolak Presiden PKR itu.

Penolakan itu dapat dilihat apabila Tun Dr Mahathir Mohamad menamakan Presiden Warisan, Datuk Seri Mohd Shafie Apdal sebagai calon Perdana Menteri bagi PH.

Difahamkan, keputusan itu dibuat selepas beliau mengadakan perbincangan tidak rasmi bersama Shafie; Presiden PAN, Mohamad Sabu; Setiausaha Agung DAP, Lim Guan Eng dan beberapa Ahli Parlimen lain seperti Anthony Loke, M Kulasegaran, Liew Chin Tong dan Tan Kok Wai dalam satu pertemuan.

Dr Mahathir berkata, mereka turut bersetuju untuk mencadangkan Anwar sebagai calon Timbalan Perdana Menteri 1 manakala Datuk Seri Mukhriz Mahathir sebagai calon Timbalan Perdana Menteri 2.

Meskipun bersetuju dengan nasihat disuarakan PAS semalam, Haji Aminuddin bagaimanapun mengingatkan kerajaan Perikatan Nasional (PN) supaya memperbetulkan kesilapan-kesilapan lama dan membuka era baharu kerajaan Melayu.

Beliau yang Pengerusi PEMBELA turut menggesa kerajaan supaya memperkuatkan agenda Islam dan Melayu.


Korban gempa bumi Turki kini 39 orang

ANKARA, 15 Rabiulawal 1442H, Sabtu – Angka kematian akibat gempa bumi kuat yang melanda Turki dan Greece kini meningkat kepada 39 orang.

Gempa bumi berukuran 7.0 sekala Richter yang melanda Laut Aegean, semalam turut mencederakan lebih 800 penduduk, lapor Lembaga Pengurusan Bencana dan Kecemasan (AFAD).

Selepas gempa pada Jumaat, terdapat 658 lagi gempa berukuran 4.0 skala ritcher lebih besar menggegar negara itu pada Sabtu jam 10.15 pagi waktu tempatan.

Aktiviti mencari dan menyelamat diteruskan di sembilan bangunan di wilayah Izmir, pesisir Aegean, kata pihak berkuasa.

Presiden Turki Recep Tayyip Erdogan pada Sabtu yang memeriksa zon gempa di Izmir berkata, seramai 885 orang cedera akibat gempa bumi itu.

Manakala, Datuk Bandar Izmir Tunc Soyer memberitahu, 20 bangunan runtuh dengan operasi menyelamat difokuskan ke atas 17 daripadanya.

Sebelum itu, Menteri Kesihatan Turki Fahrettin Koca berkata, 243 orang sedang dirawat di hospital, lapan berada dalam rawatan intensif, dengan tiga daripadanya berada dalam keadaan kritikal.

Sementara itu, para penyelamat yang menggali tembok konkrit berkata, sekurang-kurangnya 30 orang terbunuh dalam kejadian sama.

Pada 1999, gempa bumi berukuran 7.4 skala Richter pernah melanda barat laut Turki dan mengorbankan 17,000 orang termasuk 1,000 di Istanbul. -Agensi


MKT UMNO terima penjelasan Ahmad Maslan isu undi calon DAP

BANGI, 7 Zulkaedah 1444H, Sabtu – Mesyuarat Majlis Kerja Tertinggi (MKT) UMNO menerima penjelasan Ahli Parlimen Pontian, Datuk Seri Ahmad Maslan berhubung saranan beliau supaya ahli parti itu mengundi DAP pada Pilihan Raya Negeri (PRN).

Ahli MKT UMNO, Datuk Dr Mohd Puad Zarkashi berkata, penerimaan itu berdasarkan keterangan Ahmad Maslan yang menegaskan dirinya tidak menyebut mengenai calon DAP, tetapi menyentuh mengenai calon Kerajaan Perpaduan.

“Ahmad Maslan beri penjelasan bahawa yang dia kata sebenarnya ialah supaya menyokong calon Kerajaan Perpaduan. Itu sahaja.

“Dia tiada sebut pasal DAP pun. Jadi kita terimalah penjelasan itu. Kita nak Kerajaan Perpaduan kekal hingga cukup penggal,” katanya seperti dilapor media tempatan, malam tadi.

Sebelum ini, Ahmad Maslan dilaporkan berkata, pengundi UMNO diminta memilih calon DAP dan Kerajaan Perpaduan di kawasan masing-masing demi mengukuhkan kedudukan kerajaan sedia ada.

Beliau berkata, tindakan itu wajar mengikut disiplin parti apabila berada dalam Kerajaan Perpaduan.


Seorang lelaki disahkan positif MERS-CoV di Abu Dhabi

GENEVA, 7 Muharam 1445H, Selasa – Seorang lelaki berusia 28 tahun disahkan positif menghidap Sindrom Pernafasan Virus Korona Asia Barat (MERS-CoV) yang boleh membawa maut di sebuah bandar di Abu Dhabi di sempadan Oman, kata Pertubuhan Kesihatan Sedunia (WHO) pada Isnin.

WHO dalam satu kenyataan berkata, lelaki di bandar Al Ain itu dimasukkan ke hospital bulan lalu.

Katanya, pegawai kesihatan telah memeriksa 108 orang kontak rapatnya bagaimanapun tiada jangkitan sekunder muncul setakat ini.

Menurutnya, tiada tanda-tanda lelaki itu telah bersentuhan dengan unta – yang menyebarkan penyakit yang berasingan daripada COVID-19.

WHO tidak memberikan maklumat lanjut mengenai keadaan semasanya.

Kementerian Kesihatan Emiriah Arab Bersatu (UAE) tidak segera menjawab gesaan untuk mengulas mengenai kes itu.

Menurut data WHO, kes MERS-CoV – yang boleh menyebabkan demam, batuk dan sesak nafas, dan dalam beberapa kes radang paru-paru – telah direkodkan di 27 negara sejak 2012.

Sepanjang tempoh itu, 2,605 kes dan 936 kematian berkaitan telah dilaporkan.

UAE – hab untuk majlis antarabangsa – akan menjadi tuan rumah Persidangan Perubahan Iklim Pertubuhan Bangsa-Bangsa Bersatu pada bulan November dan Disember. – Agensi


Kenapa dulu ‘membisu’ ditawar percutian mewah oleh kartel daging haram?

Oleh Ainul Illia Meor Suzurudin

BANGI, 28 Jamadilakhir 1442H, Rabu – Pendedahan Datuk Seri Salahuddin Ayub berkaitan ‘tawaran istimewa’ dari pengimport yang mempunyai kaitan dengan kartel daging, bukan suatu perkara  mengejutkan.

Ini kerana, apa yang dilakukan pihak berkenaan adalah modus operandi kartel bagi memegang punca kuasa dahulu, kata Naib Ketua Angkatan Pemuda Pemudi BERJASA (ANGKASA), AD Satiman.

Pun begitu, apa yang menghairankan adalah sikap Salahuddin yang ketika itu memegang jawatan Menteri Pertanian dan Industri Asas Tani.

“Beliau kononnya mendakwa sudah mula merasakan ada sesuatu yang tidak kena dengan perjumpaan antara menteri dan juga pemain industri, apabila ditawarkan dengan pakej percutian yang digambarkan sebagai ‘kunjungan hormat’.

“Tapi mengapa tidak terus dilaporkan kepada Suruhanjaya Pencegahan Rasuah Malaysia (SPRM), sedangkan beliau adalah ‘menteri’ dan secara tidak langsung pastinya kertas siasatan boleh dibuka?,” katanya ketika dihubungi Ismaweb.net, hari ini.

Semalam, Salahuddin mendedahkan pernah menerima tawaran percutian mewah ke Eropah dari syarikat pengimport yang mempunyai kaitan dengan kartel daging.

Memetik laporan New Straits Times, beliau mendakwa didekati oleh syarikat itu dua tahun lalu ketika pertama kali memegang jawatan menteri.

Dakwanya, tawaran tersebut diberikan ketika mengadakan perjumpaan bersama wakil pengimport daging itu beberapa bulan selepas dilantik ke jawatan tersebut.

“Mereka menawarkan pakej percutian mewah kepada saya dan keluarga. Perjalanan berbayar untuk Eropah tetapi saya terpaksa menolak,” katanya

Mengulas lanjut, AD Satiman menegaskan, isu kartel daging ini pada hakikatnya sudah membarah lama ketika zaman kerajaan Barisan Nasional (BN), Pakatan Harapan (PH), dan kini Perikatan Nasional (PN).

“Laporan menyebut kegiatan kartel daging ini sudah 40 tahun bersarang di Malaysia. Sudah berapa ramai menteri duduk di posisi itu. Semua perlu bertanggungjawab.

“Adalah memalukan kerana Malaysia negara Islam, memiliki majoriti penduduk beragama Islam dan menebal sejarah tamadun Islam di rantau ini bermula dari Kesultanan Melayu Melaka.

“Namun gagal memastikan rakyatnya mendapat bekalan makanan halal (merujuk kes kartel daging).

“Ini tidak akan dapat diselesaikan kerana walau berubah kepimpinan negara, kartel daging ini sentiasa berjaya memegang menteri yang berkaitan agar menutup mata kegiatan mereka,” katanya.

Mahu siasatan menyeluruh dijalankan, AD Satiman menggesa agar Suruhanjaya Siasatan Diraja (RCI) ditubuhkan segera bagi ‘menggali’ sedalamnya kes ini sekali gus menghentikan kegiatan kartel daging haram.

Disember lalu, negara didedahkan dengan taktik jahat kartel yang menyeludup daging sejuk beku dari China, Ukraine, Brazil dan Argentina.

Kartel berkenaan didakwa membungkus semula daging menggunakan logo halal dan menjualnya ke pasaran seluruh Malaysia dalam serbuan bersepadu pihak berkuasa di sebuah gudang di Senai.

Hasil risikan Jabatan Perkhidmatan Kuarantin dan Pemeriksaan Malaysia (MAQIS) kartel berkenaan dipercayai menyamar sebagai syarikat pembekal daging sejuk beku telah menjadikan gudang berkenaan sebagai lokasi untuk membuat label dan cap palsu yang kemudiannya akan ditampal pada kotak daging yang telah dibungkus semula itu.


Menteri wanita Islam pertama di Britain dipecat kerana keislamannya?

LONDON, 20 Jamadilakhir 1443H, Ahad – Seorang penggubal undang-undang Britain mendakwa, dipecat daripada jawatan menteri dalam kerajaan Konservatif Perdana Menteri, Boris Johnson antaranya disebabkan kepercayaannya terhadap Islam mengundang ketidakselesaan dalam kalangan rakan sekerja, lapor Sunday Times.

Nusrat Ghani, 49, yang kehilangan jawatan sebagai Menteri Pengangkutan pada Februari 2020 memberitahu akhbar itu bahawa beliau diberitahu oleh ‘whip’ – seorang penguat kuasa disiplin Parlimen – bahawa ‘keislamannya’ dibangkitkan dalam isu pemecatannya.

Tiada maklum balas segera kepada dakwaan beliau dari Pejabat Johnson, namun Ketua Whip Kerajaan, Mark Spencer mengakui beliau adalah individu di sebalik dakwaan Nusrat.

“Tuduhan ini palsu sama sekali dan saya menganggapnya sebagai fitnah. Saya tidak pernah menggunakan perkataan yang dikaitkan dengan saya,” katanya menerusi kenyataan di Twitter.

Kenyataan Nusrat dibuat selepas seorang rakan Konservatifnya berkata, beliau akan bertemu polis untuk membincangkan tuduhan bahawa whip kerajaan cuba memeras ugut Ahli Parlimen selepas disyaki memaksa Johnson melepaskan jawatan berikutan kemarahan orang ramai mengenai sekatan berkaitan COVID-19.

Skandal itu menghilangkan sokongan awam terhadap Johnson dan partinya, mengundang krisis paling serius dalam jawatan Perdana Menteri.

“Saya diberitahu bahawa pada mesyuarat rombakan di Downing Street, isu keislaman dibangkitkan, bahawa status saya sebagai menteri wanita Islam menyebabkan rakan sekerja tidak selesa.

“Saya tidak mahu berpura-pura bahawa ini tidak menggoyahkan kepercayaan saya terhadap parti dan adakalanya saya mempertimbangkan dengan serius sama ada untuk meneruskan tugas sebagai Ahli Parlimen,” kata Nusrat dipetik dari akhbar itu.

Nusrat adalah menteri wanita Islam pertama di Britain.

Dalam responnya, Spencer berkata, Nusrat enggan merujuk perkara itu kepada siasatan rasmi dalaman apabila beliau mula membangkitkan isu itu pada Mac lalu.

Parti Konservatif sebelum ini menghadapi tuduhan Islamophobia dan laporan pada Mei tahun lalu mengkritiknya berhubung cara mereka menangani aduan diskriminasi terhadap umat Islam.

Laporan itu juga menyebabkan Johnson mengeluarkan permohonan maaf atas sebarang kesalahan yang disebabkan oleh kenyataan terdahulunya mengenai Islam.

Sementara itu, pemimpin utama pembangkang dari parti Buruh, Keir Starmer berkata, Konservatif mesti menyiasat kenyataan Nusrat dengan segera.

“Ini mengejutkan untuk dibaca,” katanya di Twitter. – Agensi


Cuti kelepasan di Wilayah Persekutuan 3 Februari ini palsu

BANGI, 23 Jamadilakhir 1443H, Rabu – Jabatan Perdana Menteri (JPM) menafikan maklumat yang tular di media sosial berhubung cuti kelepasan untuk negeri-negeri Wilayah Persekutuan Kuala Lumpur, Putrajaya dan Labuan pada 3 Februari ini.

Dalam satu kenyataan, JPM memaklumkan, maklumat yang tersebar menerusi satu tangkap layar yang tular di media sosial mengenai cuti kelepasan itu adalah palsu.

“Pekara ini merujuk kepada tangkap layar yang tular di media sosial khususnya di WhatsApp bertajuk ‘Pemberitahuan Di Bawah Subseksyen 9(2) Akta Hari Kelepasan 1951 [Akta 369]’ mengenai pengisytiharan hari kelepasan am di Wilayah Persekutuan Kuala Lumpur, Putrajaya dan Labuan pada 3 Februari ini.

“Sehubungan itu, JPM ingin menegaskan bahawa maklumat yang tertera adalah tidak benar,” katanya.

Justeru, orang ramai diminta tidak menyebarkan atau berkongsi sebarang maklumat yang tidak pasti atau palsu, katanya.


Liga Super: Kedah terkandas, JDT hampir pasti juara lagi

KUALA LUMPUR, 9 Safar 1442H, Ahad – Kedah terpaksa melupakan hasrat untuk mencabar juara enam kali berturut-turut Johor Darul Ta’zim (JDT), untuk gelaran Liga Super 2020 apabila tewas 2-1 kepada Pahang di Stadium Darul Makmur, Kuantan, malam tadi.

Kedah bermula baik apabila membuka jaringan menerusi penyerang import dari Ivory Coast Tcheche Hermann Kipre, pada minit ke-15, namun skuad Tok Gajah bangkit menyamakan kedudukan menerusi Adam Reed pada minit ke-40.

Sebaik sahaja babak kedua bermula, skuad kendalian Dollah Salleh tidak memberikan masa buat Kedah, menerusi jariangan Nik Muhammad Sharif Mohd Lazim, pada minit ke-46.

Keputusan itu menyaksikan Kedah kekal di tangga ketiga dengan 16 mata dengan berbaki dua perlawanan, manakala JDT yang gah di persada carta dengan 23 mata, hampir pasti meraih kejuaraan ketujuh, diikuti Perak di tempat kedua dengan 17 mata.

Sekiranya JDT tewas dalam kedua-dua baki perlawanan sekalipun, Perak hanya mampu mengugat kedudukan skuad Harimau Selatan itu, jika menang dengan jumlah jaringan yang besar kerana skuad kendalian Benjamin Mora, memiliki kelebihan jaringan sebanyak 17 gol, berbanding Perak yang hanya memiliki kelebihan tiga gol. – Bernama


Endemik COVID-19 bukan fasa rasa bebas dan selesa

Oleh Zuhayati Yazid

BANGI, 4 Safar 1443H, Sabtu – Jangan rasa cepat selesa dan bebas apabila memasuki fasa endemik, sebaliknya kekalkan rutin yang dilalui sebelum ini dalam usaha membendung COVID-19.

Selari dengan itu, Biro Media Pertubuhan Doktor-Doktor Islam Malaysia (Perdim), Dr Norzaidi Zakaria berkata, apabila COVID-19 mencapai tahap endemik, tidak bererti virus terbabit semakin lemah, namun orang ramai perlu lebih berhati-hati dan ambil serius untuk menentangnya.

“Jangan rasa selesa dan kita sudah bebas, kerana itu kita mengabaikan SOP yang dilalui sebelum ini sebaliknya terus berdisiplin dan mengamalkan kehidupan dengan lebih berhati-hati.

“Rakyat juga perlu terus berjaga-jaga termasuk mematuhi tiga SOP utama ditetapkan iaitu penjarakan fizikal, pemakaian pelitup muka dan kerap membasuh tangan.

“Penguatkuasaan pemakaian pelitup muka dalam kalangan rakyat di tempat sesak serta lokasi tertutup perlu diteruskan, memandangkan virus ini belum lagi lenyap sepenuhnya di muka bumi ini,” katanya ketika dihubungi Ismaweb.net, hari ini.

Beliau berkata demikian sebagai mengulas keputusan Menteri Kesihatan, Khairy Jamaluddin yang mahu negara memasuki fasa endemik bermula akhir Oktober ini selepas 80 peratus populasi dewasa di negara ini lengkap menerima dua dos vaksin.

Mengulas lanjut Dr Norzaidi berkata, orang ramai disarankan supaya mengaktifkan tahap kejujuran kesihatan diri sendiri supaya kes kekal sehingga ribuan sehari.

“Jangan disebabkan kerajaan melonggarkan peraturan-peraturan tertentu, kita juga tidak jujur menyatakan tahap kesihatan diri.

“Sekiranya tidak sihat, perlu tahu di mana kedudukan jangan disebabkan mahu bekerja atau kepentingan diri kita abai kesihatan, hal ini menyebabkan kes merebak kepada individu lain sekali gus mencanakkan lagi jumlah kes harian,” katanya.

Dalam masa sama, beliau yang juga pemilik Klinik Kaseh di Ampang menegaskan supaya pihak kerajaan harus mempelajari dan mengambil iktibar modus operandi negara luar untuk melonggarkan prosedur operasi standard (SOP) bagi fasa endemik.

“Perlu diingat, beberapa negara sudah mengambil pendekatan melonggarkan terus SOP, namun selepas wujudnya varian baharu mereka terpaksa memperkenalkan semula serta mengetatkan kembali SOP terbabit.

“Justeru, kerajaan perlu memandang serius hal ini sebelum fasa endemik bermula pada penghujung Oktober nanti,” ujarnya.

Selain itu, kerajaan diharap mengumumkan SOP yang lebih jelas supaya dapat memberikan manfaat kepada orang ramai yang mendambakan kehidupan normal dalam norma baharu, katanya lagi.


Rundingan antara PAS, UMNO dan BERSATU sedang dilakukan elak 3 penjuru

SHAH ALAM, 18 Rabiulawal 1443H, Isnin – Rundingan dan perbincangan bagi mengelakkan pertembungan tiga penjuru antara PAS, UMNO dan Bersatu dalam Pilihan Raya Negeri (PRN) Melaka November depan sedang dijalankan, kata Timbalan Presiden PAS, Datuk Seri Tuan Ibrahim Tuan Man.

Beliau berkata, perlu ada muafakat antara ketiga-tiga parti, khususnya soal pembahagian kerusi bagi PRN itu agar dapat meminimumkan pertembungan sekiranya ia berlaku.

“Semua orang mengaku (jika pertembungan) tiga penjuru, PAS rugi, UMNO rugi, Bersatu pun rugi. Oleh kerana itu kita harus muafakat, Insya-Allah ada jalan keluar,” katanya pada pemberita selepas merasmikan Bangunan PAS Selangor di Seksyen 13 malam tadi.

Sementara itu Tuan Ibrahim berkata, PAS berhasrat untuk bertanding di lima kerusi pada PRN Melaka, namun kawasannya belum dimuktamadkan lagi.

“PAS berhasrat untuk bertanding lima kerusi di Melaka. Lima kerusi ini saya sebut pada Timbalan Presiden UMNO Datuk Seri Mohamad Hasan bahawa kita tidak akan ambil kerusi UMNO.

“Kita ada 28 kerusi di Melaka, UMNO ada 13 atau 14 kerusi. Jadi lebih kurang ada 14 lagi kerusi yang kita boleh duduk berbincang untuk kita elak bertembung,” katanya.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 Nov dan undi awal 16 November. – Bernama


Bebaskan manusia daripada arak

SAYA gunakan ungkapan ‘membebaskan manusia daripada arak’ bukan ‘mengharamkan arak’.

Walaupun kita mungkin melihatnya sama, hakikat sebenarnya tidak.

Walaupun mungkin ada yang menganggapnya sebagai ungkapan helah politik, hakikat sebenarnya tidak.

Perkara ini perlu kepada sedikit usaha menekuni sifat dan tabiat agama Islam.

Musuh Islam akan sentiasa menyerlahkan sisi negatif kalimat ‘pengharaman’ yang sinonim dengan Islamis dalam konteks arak, judi dan sebagainya.

Kalimat pengharaman sering dikonotasikan dengan pemaksaan, penindasaan, autoritarian, drakonian dan sebagainya.

Justeru, Islamis adalah drakonian.

Bagaimanapun, kita pula enggan menggunakan istilah pengharaman bukan kerana bersikap apologetik, takut dipandang ganas dan sebagainya.

Kita hanya bercakap menurut kerangka Islam, dalam soal kuasa politik, bukan menurut kerangka yang didoktrinkan oleh media musuh Islam.

Kanta kunci bagi kerangka Islam dalam isu pengharaman arak ialah status keakuran di sisi individu dan masyarakat.

[Pengharaman arak di sini ialah dalam konteks politik pemerintahan (penguatkuasaan undang-undang ke atas orang awam), bukan dalam konteks hukum syarak (halal, haram, makruh dan sebagainya).]

Keakuran diperoleh melalui dua kaedah; sukarela dan paksaan, menggunakan dua jenis kuasa; kuasa lunak dan kuasa keras.

Kaedah sukarela dan kuasa lunak adalah asas, manakala kaedah paksaan dan kuasa keras adalah pelengkap. Kedua-dua perlu dan penting.

Namun, kita sering terperangkap dalam kerangka musuh Islam bahawa Islamis itu sinonim dengan kaedah paksaan dan kuasa keras.

Perkara ini sampai tahap mentaliti apabila berkuasa (memerintah) maka kita perlu mengharamkan itu dan mengharamkan ini.

Sepatutnya, kuasa digunakan untuk membebaskan manusia daripada cara hidup yang membelenggu mereka.

Inisiatif pemerintah yang selari dengan ungkapan pembebasan ialah pendidikan, wacana ilmiah, kempen gaya hidup positif dan sebagainya.

Kita gunakan posisi berkuasa untuk menggencarkan sungguh-sungguh pelbagai inisiatif yang mendidik itu, sehingga Islamis yang berkuasa dilihat sinonim dengan pejuang pembebasan, pendidik yang memandaikan bangsa.

Kita jangan apologetik dan jangan juga bersikap seolah-olah masyarakat hanya perlu menurut dan tak boleh berfikir.

Pengharaman arak di zaman Rasulullah ﷺ yang berlaku secara berperingkat-peringkat itu, termasuk ijtihad sahabat menghukum peminum arak, tidak mengandungi pelajaran bahawa arak kini hukumnya tidak haram atau tidak boleh diharamkan.

Tetapi peristiwa itu mengandungi pelajaran mengenai keakuran individu dan masyarakat dalam konteks pemerintahan, serta kaitannya dengan konsep kuasa.

Wallahu a’lam.

Naib Presiden BERJASA
Ustaz Mohd Hazizi Ab Rahman


Jadilah pengundi berwibawa untuk PRU15

SIAPAKAH gerangan pengundi yang berwibawa ini? Pengundi yang berwibawa adalah rakyat Malaysia yang berfikir sebelum memangkah mana-mana calon yang menawarkan diri untuk bertanding dalam pilihanraya.

PRU15 kali ini menyaksikan satu medan ‘berpencak silat’ yang menarik dan bersejarah. Ini kerana calon-calon yang bertanding bukan lagi atas kapasiti peribadi semata-mata akan tetapi mewakili parti-parti yang menjadi komponen kepada gabungan beberapa parti politik.

Gabungan ini bukanlah sesuatu yang baru cuma pada kali ini yang bertanding seolah-olah gabungan parti-parti politik, dan bukan lagi sesebuah parti politik secara sendirian. Bilangan gabungan parti-parti politik juga semakin banyak – BN, PH, PN dan juga terkini GTA.

Maka kita mungkin tertanya-tanya: apa ertinya gabungan-gabungan parti politik ini kepada para pengundi?

Pada pandangan saya, senario seperti ini menyebabkan para pengundi perlu mengubah cara mereka menilai calon, parti politik dan melaksanakan tanggungjawab mereka sebagai pengundi.

Menilai kemampuan atau ketokohan seseorang calon bukan lagi kriteria utama oleh kerana calon tersebut tidak lagi mewakili parti beliau secara khusus akan tetapi mewakili satu gabungan antara beberapa parti.

Kalau dahulu para pengundi mengenali calon pilihanraya sebagai mewakili perjuangan parti politik yang dianggotainya, kini perjuangan parti politik calon tersebut ‘bersebati’ dengan parti-parti lain yang mempunyai agenda perjuangan yang tersendiri.

Cuma yang akan lebih memudahkan para pengundi membuat pilihan ialah sekiranya gabungan parti-parti politik itu mempunyai agenda, matlamat dan tujuan yang hampir sama.

Parti-parti politik yang wujud hari ini, termasuk di Malaysia, sebenarnya saling memerlukan antara satu sama lain. Ini kerana mereka perlu mempunyai satu pihak lagi yang boleh dijadikan sebagai ‘musuh/seteru/lawan’ untuk relevan dan mengekalkan sokongan atau pengaruh masing-masing.

Sekiranya satu parti politik yang menjadi ‘musuh tradisi’ sudah tidak ada, maka mereka perlu ‘mengujudkan’ satu lain parti politik lain untuk dijadikan sasaran ‘kempen’ mereka.

Sebab yang lain ialah tidak ada istilah ‘kawan’ atau ‘musuh’ yang kekal di dalam medan politik. Musuh suatu masa dahulu mungkin menjadi sahabat pada hari ini.

Agenda dan matlamat perjuangan yang mungkin bertembung pada satu masa dahulu tidak mustahil menjadi dasar perjuangan yang disepakati pada hari ini.

Adakah keadaan ini akan mengelirukan para pengundi? Tidak, dengan syarat para pengundi adalah pengundi yang berwibawa.

Bagaimanapun untuk sampai kepada tahap kewibawan ini mungkin tidak semudah yang ditulis/dicakap oleh kerana terdapat banyak factor bolehubah (variable) yang sukar diramalkan. Cuma para pengundi hanya boleh membuat sekadar andaian sahaja berdasarkan peratus maklumat yang sampai atau tahap kesedaran yang ada pada diri sendiri.

Satu contoh mudah ialah: Sejauh mana kita boleh meyakini bahawa Anwar Ibrahim (yang parti politik beliau iaitu PKR memiliki bilangan kerusi kedua terbesar selepas DAP di Parlimen) tidak akan bekerjasama dengan BN untuk merialisasikan hasrat dan impian puluhan tahun beliau untuk menjadi Perdana Menteri?

Atau BN pula boleh menjalin kesefahaman dengan PH untuk menghalang potensi gabungan GTA yang diketuai oleh Tun Dr Mahathir, yang dianggap sebagai ‘musuh politik’ oleh kedua-dua BN dan juga PH? Atau PAS dan DAP kembali menjalin hubungan intim mereka yang satu masa dahulu diberi jolokan ‘Tahaluf Siyasi’ untuk melawan UMNO/BN?

Sekadar contoh sahaja ya.

Pilihanraya umum boleh juga dianggap sebagai satu ‘pelaburan’, ‘pertaruhan’ dan ‘penentu’ nasib atau masadepan kerjaya seseorang pemimpin politik. Dan pihak yang ‘berkuasa’ dalam pilihanraya umum nanti ialah rakyat, umat dan bangsa yakni para pengundi.

Di sinilah para pengundi yang asalnya sekadar menjadi individu-individu yang mendaftar dan beratur untuk memangkah perlu dididik dan diberi kefahaman supaya mereka berperanan menjadi pengundi yang berwibawa. Ini kerana merekalah yang sebenarnya bertanggungjawab untuk memilih kepimpinan negara untuk tempoh Lima tahun lagi.

Kesilapan dan kecuaian melantik wakil-wakil rakyat ke Parlimen boleh membawa kerosakan, mudharat dan kerugian kepada diri sendiri, keluarga, masyarakat dan negara.

Bagi seseorang pengundi Muslim, tanggungjawab ini menjadi lebih berat memandangkan undi dan pangkahan mereka mempunyai kaitan yang amat rapat dengan agama Islam dan kedudukan serta kedaulatannya.

Di sinilah para pengundi Muslim perlu berhati-hati membuat pilihan supaya tidak menghantar wakil-wakil rakyat yang dikenali sebagai individu yang rasis dan cauvinis, yang membenci kesepakatan antara bangsa Melayu, yang cuba memaksakan agenda atau ideologi asing ke dalam tubuh umat dan bangsa, yang celupar terhadap agama Islam dan yang menjadi agen dan tali barut kepada musuh serta sanggup menggadaikan kedaulatan negara.

Kita tidak menolak kemungkinan berlakunya pertembungan antara dua atau tiga calon Melayu/Muslim di sesebuah kawasan dalam pilihanraya ini, yang boleh menimbulkan kekeliruan di kalangan para pengundi. Di sinilah para pengundi perlu bijak membaca percaturan dan membuat penilaian yang melebihi fokus terhadp calon-calon yang bertanding.

Para pengundi Melayu/muslim perlu bertanya parti politik manakah yang mendukung atau menaungi calon tersebut, apakah agenda, falsafah, prinsip dan nilai yang diperjuangkan oleh parti politik berkenaan dan apakah muslihat parti tersebut meletakkan calon Melayu untuk bertanding.

Senario di atas bukan satu kemustahilan. DAP contohnya adalah parti yang sedang cuba untuk menerobos masuk ke kawasan-kawasan yang ramai pengundi Melayu/Muslim. Parti cauvinis tersebut sangat maklum bahawa mereka akan sukar mendapat tempat di hati para pengundi Melayu/Muslim sekiranya meletakkan calon bukan-Melayu di tempat tersebut.

Pemerhatian terhadap beberapa pilihanraya umum sebelum ini adalah testimoni bahawa DAP cuba menambah bilangan kerusi Parlimennya di kawasan-kawasan ramai pengundi Melayu/Muslim. Parti ini juga mempunyai beberapa cawangan di negeri-negeri Pantai Timur yang hampir seluruh ahlinya terdiri dari orang-orang Melayu/Muslim. Mereka juga sedang rancak mengukuhkan kedudukan di beberapa negeri yang peratus pengundinya terdiri dari ramai orang-orang Melayu.

Selain dari menolak calon-calon rasis, cauvinis, anti-Melayu dan anti-Islam, menolak pemimpin atau calon-calon yang terpalit dengan jenayah rasuah, salahguna kuasa, khianat terhadap bangsa, tunduk kepada kepentingan bukan-Islam melebihi maslahat umat dan bangsa dan sanggup menggadaikan kedaulatan negara tidak kurang mudharatnya dengan calon-calon yang pekat dengan agenda liberal, pluraisme agama, Syiah dan fahaman-fahaman anti-Islam yang sesat, lebih-lebih lagi sekiranya ia menjadi ancaman kepada akidah umat.

Mana-mana parti atau calon yang membawa semua atau salah satu daripada unsur-unsur di atas perlu ditolak, meskipun mereka membawa imej Islam.

Negara kita sedang berada di satu persimpangan yang kritikal pada PRU15 ini. Yang akan memastikan arah tuju dan masa depan negara berada atas landasan yang bermaruah dan berdaulat adalah para pengundi yang berwibawa.

Pengundi yang berwibawa akan memilih wakil rakyat yang berwibawa ke Parlimen.

Semoga pilihan ini diberkati!

#PengundiBerwibawa

#CalonBerwibawa

Mohd Luttfi Abd Khalid
Pengerusi iPeguam/Pemerhati politik

Bacaan tambahan;


PAS kena jadi ‘orang tengah’ selesai hubungan dingin UMNO-BERSATU

Oleh Zuhayati Yazid

BANGI, 24 Safar 1443H, Jumaat ¬ PAS dilihat mampu berperanan sebagai ‘orang tengah’ dalam menangani hubungan dingin antara UMNO dan BERSATU – sekali gus dapat menyelamatkan undi Melayu dalam Pilihan Raya Umum ke-15 (PRU) nanti.

Sekiranya dibiarkan krisis kedua-dua parti berlarutan, ia hanya merugikan orang Melayu dan membuka ruang kepada pihak lain mengambil peluang dengan perpecahan ini.

Penganalisis politik, Prof Dr Nik Ahmad Kamal Nik Mahmood berkata, ketiga-tiga parti perlu bertindak lebih matang dan bertolak ansur demi masa depan orang Melayu.

“Jika masing-masing berkeras dan tidak mahu beralah, situasi akan berterusan ‘panas’ dan hanya membawa masalah besar kepada kesejahteraan rakyat dan pembentukan negara yang huru-hara.

“Keadaan ini memberi peluang kepada pihak lain untuk mengambil kesempatan dan menjadi ‘ketua’ dalam PRU15 tidak lama lagi,” katanya kepada Ismaweb.net, hari ini.

Prof Nik Ahmad Kamal berpandangan, semestinya PAS akan terus kekal bekerjasama dengan UMNO dan kerjasama kedua-dua parti ini lebih menguntungkan kerana memberi potensi untuk kemenangan lebih besar.

“Dalam sistuasi ini perlu ada unjuran ‘give and takes dalam hubungan UMNO dan BERSATU supaya masalah itu dapat diselesai cara baik.

“Masa semakin suntuk dan percaturan matang itu perlu demi masa depan bagi membentuk negara yang kukuh,” katanya.

Hubungan UMNO dan BERSATU ‘kurang baik’ selepas parti terbesar orang Melayu itu menarik diri daripada Perikatan Nasional (PN) dan Tan Sri Muhyiddin Yassin yang ketika itu menjawat jawatan Perdana Menteri.


Serangan Russia musnahkan ratusan hospital

KYIV, 5 Syawal 1443H, Jumaat – Pencerobohan Russia ke atas Ukraine memusnahkan ratusan hospital dan institusi lain sekali gus menyebabkan doktor sukar menangani kanser atau melakukan pembedahan.

Presiden Volodymyr Zelenskiy menerusi ucapan video kepada kumpulan amal perubatan pada Khamis berkata, banyak lokasi kekurangan antibiotik asas di timur dan selatan Ukraine, titik tumpuan pertempuran.

“Jika anda menganggap hanya infrastruktur perubatan, setakat hari ini tentera Russia memusnahkan atau merosakkan hampir 400 institusi penjagaan kesihatan: hospital, wad bersalin, klinik pesakit luar,” katanya kepada perhimpunan itu.

Di kawasan yang diduduki oleh tentera Russia, katanya, keadaan adalah satu malapetaka.

“Ini sama dengan kekurangan ubat untuk pesakit kanser. Ia bermakna kesukaran yang melampau atau kekurangan insulin sepenuhnya untuk diabetes.

“Adalah mustahil untuk menjalankan pembedahan. Ini bermakna, secara ringkasnya, kekurangan antibiotik,” katanya.

Kremlin berkata, ia hanya menyasarkan tapak tentera atau strategik.

Dalam salah satu tindakan perang yang paling banyak dikecam, sebuah hospital bersalin telah musnah pada 9 Mac di bandar Mariupol.

Russia mendakwa gambar serangan itu dipentaskan dan berkata, tapak itu telah digunakan oleh kumpulan bersenjata Ukraine. – Agensi


Pengawal sering halang Yahudi masuk kawasan Masjid al-Aqsa digantung kerja seminggu

BAITULMAQDIS, 1 Zulhijjah 1443H, Jumaat – Pasukan tentera pengganas Israel bertindak semberono apabila menghalang seorang pengawal Masjid al-Aqsa daripada menjalankan tugasnya selama seminggu.

Lelaki yang bekerja sebagai pengawal di Masjid al-Aqsa, Isam Najib berkata, dia digantung tugas selama seminggu dan tidak dibenarkan memasuki kawasan tempatnya bekerja berikutan sering menghalang penduduk Yahudi memasuki kawasan masjid berkenaan.

Seorang lagi pengawal yang dikenali sebagai Arafat Najib pula diberikan amaran dan beberapa kali disoal siasat pihak berkuasa rejim Zionis.

Selain itu, Pengarah Volunteer for Hope, Silvia Abu Laban, sebuah Pertubuhan di Kejiranan Beit Hanina di Baitulmaqdis, turut dipanggil pasukan perisikan negara haram itu untuk disoal siasat.

Silvia sebelum ini telah ditahan beberapa kali ditahan tanpa alasan oleh tentera Zionis.

Kumpulan Yahudi yang fanatik sering melakukan ritual keagamaan malah pasukan polis Israel turut bersama mereka.

Keadaan ini mendorong pengawal masjid untuk campur tangan dan menghalang mereka daripada memasuki kawasan Masjid al-Aqsa.

Situasi tersebut menyebabkan pasukan tentera pengganas cuba membalas dendam dan menahan pengawal masjid suci itu. – Agensi


MOT bincang isu pengangkutan awam percuma bagi OKU, pelajar

SEREMBAN, 26 Jamadilakhir 1444H, Khamis – Kementerian Pengangkutan akan berbincang dengan pengurusan Keretapi Tanah Melayu Berhad (KTMB) mengenai pelaksanaan perkhidmatan pengangkutan terutama tren secara percuma kepada golongan orang kurang upaya (OKU) dan pelajar dalam masa terdekat.

Menterinya, Anthony Loke berkata, perkara itu (pengangkutan percuma OKU dan pelajar) memang sudah ada dalam perancangan kementerian sebelum ini bertujuan untuk membantu dan memperkasakan golongan berkenaan.

Malah, beliau juga telah meminta KTMB untuk mengoptimumkan subsidi yang disalurkan daripada kerajaan bagi memberi manfaat dan kemudahan kepada golongan sasar terutama warga OKU dan pelajar yang menggunakan perkhidmatan itu di seluruh negara.

“Semalam selepas mesyuarat saya telah meminta pihak operator khususnya KTMB dan Prasarana Malaysia Berhad (Prasarana) bagaimana kita nak laksanakannya. Ia bagi kegunaan golongan OKU dan pelajar termasuk kawasan Pantai Timur, Lembah Klang dan Utara.

“Contohnya kita ada komuter dari Negeri Sembilan ke Tanjung Malim, Padang Rengas ke Alor Setar dan kereta api di Pantai Timur, ada juga perkhidmatan yang digunakan pelajar, kita lihat bagaimana nak tawarkan, namun makluman lanjut akan diumumkan selepas Tahun Baharu Cina,” katanya.

Beliau yang juga Ahli Parlimen Seremban itu berkata demikian kepada pemberita selepas menghadiri Pertandingan Kaligrafi Cina 2023 di Sekolah Tinggi Chung Hua yang dirasmikan Menteri Besar Datuk Seri Aminuddin Harun di sini hari ini.

Semalam, Menteri Pembangunan Wanita, Keluarga dan Masyarakat, Datuk Seri Nancy Shukri dilaporkan berkata, warga OKU bakal menikmati kemudahan tambang pengangkutan awam seperti Transit Aliran Ringan (LRT), Transit Aliran Massa (MRT) dan bas henti-henti secara percuma.

Menzahirkan keterbukaannya dan rasa terima kasih atas cadangan itu, Loke berkata kementerian juga sedang melihat sektor atau perkhidmatan lain yang mungkin dapat diberikan dengan percuma secara berfasa kepada OKU dan pelajar.

Beliau berkata, fokus kementerian pada masa ini adalah bagi mengoptimumkan sumber selain menstruktur semula bantuan dan subsidi yang diberikan kerajaan supaya lebih bersasar dan sistematik sekali gus sampai kepada golongan memerlukan.

“Saya tak perlukan peruntukan tambahan daripada Kementerian Kewangan, (guna) peruntukan sedia ada, apabila kita merombak semula (subsidi) dan sasarkan peruntukan itu ia akan membantu khususnya kepada OKU dan pelajar,” katanya.

Terdahulu, Aminuddin yang menyampaikan sumbangan berjumlah RM300,000 bagi pembangunan sekolah itu turut berharap tradisi dan budaya Cina terus diwarisi pelajar selain pihak sekolah mengajar adat dan budaya kaum lain agar generasi muda memahami antara satu sama lain. – Bernama


Tawfiq nafi dakwaan rasuah Leissner terhadapnya

KUALA LUMPUR, 22 Rejab 1443H, Khamis – Datuk Dr Tawfiq Ayman, suami bekas Gabenor Bank Negara Malaysia (BNM) Tan Sri Zeti Akhtar Aziz hari ini menafikan dakwaan rasuah terhadapnya oleh bekas pegawai bank Goldman Sachs iaitu Tim Leissner pada prosiding perbicaraan yang dikaitkan dengan 1Malaysia Development Berhad (1MDB) di New York, Amerika Syarikat.

Menerusi kenyataan yang dikeluarkan kepada media, Tawfiq meluahkan rasa terkejut beliau terhadap dakwaan Leissner itu yang telah dilaporkan oleh media.

“Saya tidak kenal Leissner atau Roger Ng Chong Hwa dan tidak pernah bertemu atau berkomunikasi dengan mereka. Saya ingin menegaskan bahawa sepanjang hidup saya, saya tidak pernah menerima rasuah daripada sesiapa.

“Berhubung prosiding yang berjalan di New York ketika ini, saya telah dinasihat agar tidak membuat kenyataan lanjut kerana ia mungkin bersifat subjudis. Kami akan mendapatkan nasihat perundangan mengenai langkah seterusnya berhubung kenyataan yang telah dbuat terhadap saya,” katanya.

Kenyataan itu, yang dikeluarkan oleh peguamnya daripada Tetuan Jagjit Ariff & Co, telah disahkan oleh rakan kongsi firma guaman berkenaan Wan Muhd Ariff Ameer.

Roger Ng telah diekstradisi ke New York pada Mei 2019 untuk berdepan pertuduhan Jabatan Kehakiman AS berhubung skandal 1MDB.

Semalam, dilaporkan bahawa keterangan Leissner telah menyebut perihal rasuah membabitkan suami seorang bekas gabenor BNM. – Bernama


Harga barangan antara tumpuan Dewan Rakyat hari ini

KUALA LUMPUR, 5 Ramadan 1444H, Isnin – Persoalan berkaitan subsidi bersasar, harga barangan serta jaminan keselamatan makanan negara antara dijangka menjadi tumpuan di Dewan Rakyat hari ini.

Berdasarkan Aturan Urusan Mesyuarat disiarkan di laman sesawang Parlimen, Datuk Dr Radzi Jidin (PN-Putrajaya) bertanyakan Menteri Kewangan mengenai bila subsidi bersasar seperti diumumkan Perdana Menteri pada 27 Nov 2022 dijangka dilaksanakan.

Soalan itu dikemukakan semasa sesi Pertanyaan-pertanyaan Bagi Jawab Lisan, dengan Radzi juga ingin tahu sama ada kerajaan boleh memberi jaminan bahawa harga barangan tidak akan meningkat apabila subsidi bersasar dilaksanakan.

Pang Hok Liong (PH-Labis) pula meminta Menteri Pertanian dan Keterjaminan Makanan memaklumkan jumlah nilai makanan import bagi tahun 2018 hingga 2022 dan langkah yang telah atau akan diambil bagi memastikan kualiti dan jaminan keselamatan makanan negara.

Turut dijangka menjadi tumpuan, pertanyaan V. Ganabatirau (PH-Klang) kepada Menteri Perpaduan Negara mengenai bagaimana Kerajaan MADANI akan memastikan pembelaan kepada semua kaum dan agama apabila berlaku pendakwaan terpilih terhadap penghinaan sesuatu kaum dan agama.

Beliau juga ingin tahu sama ada Kerajaan MADANI akan berlaku adil dalam memastikan segala penghinaan terhadap semua kaum dan agama dihentikan.

Sementara itu, Datuk Seri Saifuddin Abdullah (PN-Indera Mahkota) mengemukakan soalan kepada Menteri Pendidikan mengenai status pengambilan guru baharu pada tahun 2022 serta perincian pengambilan guru mengikut opsyen mata pelajaran bagi 2016 hingga 2022 dan unjuran pengambilan guru bagi 2023 hingga 2027.

Selesai sesi itu, persidangan Dewan Rakyat akan diteruskan dengan perbahasan dan penggulungan Rang Undang-Undang Perbekalan 2023 di peringkat jawatankuasa. -Bernama


‘Mujahid jangan salah masuk gelanggang’

BANGI, 13 Ramadan 1442H, Ahad – Datuk Seri Mujahid Yusof Rawa sepatutnya menunjuk handal kepada ‘musuh sebenar’, bukannya kepada agama sendiri.

Ini susulan tindakan Ahli Parlimen Parit Buntar itu yang tampil mempertahankan gerakan Kristian dan menempelak Majlis Agama Islam Selangor (MAIS).

Sebelum ini, Mujahid dalam laporan portal berita FMT berkata, sebarang tuduhan yang dibuat terhadap penganut Kristian mesti berasas.

Beliau berkata demikian mengulas sebuah buku yang mendedahkan agenda Kristian yang diterbitkan oleh MAIS pada tahun 2014.

Buku digital itu mengupas mengenai gerakan Evangelisme dan usaha mengkristiankan orang Islam, khususnya di Selangor.

Mujahid berkata, seluruh komuniti Kristian boleh dianggap jahat sekiranya dakwaan terbabit tidak dibuktikan.

Menerusi catatan di Facebook, Naib Pengerusi Pertubuhan-Pertubuhan Pembela Islam (PEMBELA), Ustaz Masridzi Sat menegaskan bahawa pihaknya akan mempertahankan MAIS berhubung isu berkenaan.

Beliau turut meminta Ahli Parlimen Parit Buntar itu tunjuk handal kepada musuh yang sebenar.

“Mujahid jangan salah masuk gelanggang. Kami akan pertahankan MAIS.

“Nak tunjuk handal biar kepada musuh yang sebenar. Jangan sesama sendiri. Ini amaran dari kami,” katanya.


Peluang PH ‘tawan’ Melaka tak cerah, dakwa Isham

BANGI, 29 Safar 1443H, Rabu – Pakatan Harapan (PH) sudah gagal di mata rakyat apabila tidak menunaikan janji-janji yang ditabur ketika Pilihan Raya Umum ke-14 (PRU14) yang lalu.

Justeru, jika Pilihan Raya Negeri (PRN) Melaka diadakan, PH tidak berpeluang untuk menang, demikian kata Ketua Penerangan Barisan Nasional (BN) Selangor, Isham Jalil.

“Ada wartawan tanya saya berkenaan peluang BN untuk menang jika pilihan raya di Melaka. PH kata mereka yakin menang. Saya tidak rasa begitu.

“Sebab ketika PH jadi kerajaan dahulu, mereka terbukti tidak tunai janji pilihan raya PRU-14 yang lepas, dan mereka telah gagal dalam mentadbir kerajaan semasa 22 bulan mereka memerintah sehingga keadaan ekonomi menjadi semakin teruk.

“PN pula terdiri daripada ramai pelompat parti, pengundi tidak suka amalan ini. Oleh itu rekod PH dan PN masih tidak baik malah buruk di mata rakyat,” katanya menerusi hantaran Facebook, hari ini.

Mengulas prestasi BN, Isham berkata, jika dilihat selama berdekad-dekad BN telah terbukti berjaya mentadbir negara dengan baik untuk kestabilan politik dan ekonomi dan untuk memulihkan negara dari krisis.

“Sebab itu saya lihat jika pilihan raya negeri diadakan di Melaka, pada hemat saya BN ada peluang cerah untuk menang sekurang-kurangnya 17 ke 21 daripada 28 kerusi DUN untuk membentuk semula kerajaan negeri, dengan usaha kuat kita dan dengan izin Allah, insya-Allah,” katanya.

Meskipun begitu ramalannya, beliau berpandangan bahawa pilihan raya tidak sesuai diadakan pada masa ini.

Pastinya, semua tidak mahu apa yang berlaku selepas PRN di Sabah dahulu berlaku pula di Melaka dan berjangkit ke negeri-negeri lain di Semenanjung.

“Melaka mempunyai lebih kurang 500,000 pengundi, dan ramai daripada pengundi ini juga adalah pengundi-pengundi luar yang tinggal di luar Melaka.

“Jika pilihan raya diadakan, kemungkinan besar pengundi-pengundi luar ini akan menghadapi kesukaran untuk mengundi atau merentas negeri.

“Kita tidak mahu ada banyak kekangan kepada pengundi untuk mengundi, ini tidak baik untuk demokrasi dan keabsahan keputusan nanti,” katanya.

Berikutan itu, beliau berkata, adalah baik jika pilihan raya ditangguhkan sehingga keadaan COVID-19 reda, seperti yang di Sarawak, Batu Sapi dan Gerik.

Namun, untuk menangguh pilihan raya, darurat perlu diisytiharkan, katanya.

“Darurat tidak perlu diisytihar di seluruh negara, tetapi boleh diisytihar untuk sesuatu kawasan atau negeri sahaja.

“Dalam kes ini, untuk tangguh pilihan raya, kerajaan negeri Melaka atau Ketua Menteri Melaka melalui Perdana Menteri boleh nasihatkan Agong isytihar darurat Melaka, tangguh pilihan raya atas sebab-sebab keselamatan dan kesihatan rakyat,” katanya.


Ikrar sokong Anwar, bukankah itu satu bentuk kerjasama?: Annuar Musa

BANGI, 7 Syaaban 1442H, Ahad – Isu pertikaian terhadap kerjasama di antara UMNO dan PKR dilihat semakin tegang.

Terbaharu, bekas Setiausaha Agung UMNO, Tan Sri Annuar Musa yang merujuk kenyataan Naib Presiden, Datuk Seri Ismail Sabri mendakwa bahawa tindakan boleh diambil jika pemimpin parti menjalin kerjasama dengan PKR, Datuk Seri Anwar Ibrahim dan DAP.

Ini kerana tindakan itu bercanggah dengan dasar parti yang masih berkuat kuasa sehingga kini, kata Annuar.

Bukan hanya Ismail Sabri, beliau mendakwa bahawa pendirian sama juga diulangi Ketua UMNO Sabak Bernam hari ini, yang menyatakan Presiden parti juga boleh dihukum jika bekerjasama dengan Anwar serta DAP.

“Ini bererti dasar ‘No Anwar No DAP’ masih kuat dipegang akar umbi UMNO.

“Satu persoalan, apakah bermesyuarat, berpakat dan seterusnya menandatangani surat sokongan kepada Anwar sebagai PM ke-9 menggantikan Tan Sri Muhyiddin Yassin, dan mengikrar taat setia kepada Anwar secara hitam putih bukan merupakan jalinan kerjasama?

“Jika ya, apa tindakan seterusnya?,” katanya dalam kenyataan di Facebook, hari ini.

Sebelum ini, media melaporkan Presiden PKR tidak menolak kemungkinan menjalinkan kerjasama dengan UMNO walaupun perbincangan mengenainya masih belum dilakukan secara formal.

Anwar dilaporkan berkata, kerjasama itu disokong beberapa Ahli Parlimen daripada UMNO, dan ia akan menjadi kenyataan jika parti terbabit tekad memutuskan hubungan dengan Parti Pribumi Bersatu Malaysia (Bersatu).


Anwar Ibrahim digesa buat kenyataan balas dakwaan Tajuddin

KUALA LUMPUR, 28 Zulkaedah 1443H, Selasa – Datuk Seri Anwar Ibrahim didesak tampil membuat kenyataan berhubung dakwaan Datuk Seri Tajuddin Abdul Rahman mengenai kewujudan komplot menjatuhkan kerajaan Perikatan Nasional (PN).

“Saya mendesak Ahli Parlimen Port Dickson untuk wajib tampil memberi justifikasi mengenai kesediaan beliau mendapatkan sokongan kluster mahkamah untuk membolehkan beliau menjadi Perdana Menteri.

“Apakah yang beliau telah janjikan kepada Datuk Seri Ahmad Zahid Hamidi dan kluster mahkamah bagi memenuhi obsesi patologikalnya untuk bergelar seorang Perdana Menteri?,” demikian soal Timbalan Pengerusi Biro Penerangan Bersatu, Dr Afif Bahardin, dalam satu kenyataan hari ini.

Terdahulu, Tajuddin mendakwa bahawa beliau adalah saksi hidup terhadap pengumpulan akaun bersumpah (SD) yng diketuai Presiden UMNO menyokong Anwar sebagai Perdana Menteri kesembilan selepas kejatuhan kerajaan PN.

Berikutan itu, Afif berkata, sikap hipokrasi pemimpin Pakatan Harapan (PH) amat memualkan kerana tanpa segan silu menyelar ahli politik PN sebagai pengkhianat.

“Tetapi diam seribu bahasa apabila terbukti Presiden PKR sendiri sanggup menerima sokongan Ahli Parlimen daripada kluster mahkamah,” katanya.


KPM akan semak semula kurikulum sekolah rendah, menengah

PUTRAJAYA, 25 Zulkaedah 1443H, Sabtu – Kementerian Pendidikan Malaysia (KPM) akan menyemak semula kurikulum sekolah rendah dan menengah, kata Menterinya, Datuk Dr Radzi Jidin.

Ia dibuat berikutan dakwaan sukatan mata pelajaran terlalu sukar atau pelajar tidak biasa dengan aras kesukaran berkenaan.

Radzi berkata, pusingan pertama Kurikulum Standard Sekolah Rendah (KSSR) akan lengkap pada tahun ini, manakala Kurikulum Standard Sekolah Menengah(KSSR) lengkap pada tahun lalu.

“Jika tamat pusingan ini, memang kita akan semak semula silibus. Kita lihat kesesuaian dengan mengambil kira keadaan dan perkembangan semasa.

“Ia tidak boleh dibuat secara suka-suka. Ada proses perlu diikuti. Tidak boleh hari ini kata nak semak, kita boleh semak.

“Dalam konteks ini, dalam semakan semula nanti, kita akan lihat sama ada isunya sama ada (kurikulum) benar-benar kompleks atau ketidakbiasaan. Ini perkara yang sedang kita beri tumpuan,” katanya seperti dilapor akhbar tempatan.

Sebelum ini terdapat rungutan segelintir ibu bapa dan guru yang mengatakan kurikulum beberapa mata pelajaran seperti Matematik Tahun Satu beraras tinggi.


Terengganu perkasa lagi industri pelancongan Islam

KUALA TERENGGANU, 3 Rabiulawal 1442H, Selasa – Kerajaan Negeri Terengganu akan memperkasakan lagi industri pelancongan Islam di negeri itu dengan menjejak kembali peninggalan sejarah ulama-ulama Islam termasuk yang terdapat di sekitar Taman Tamadun Islam (TTI) dan Sungai Terengganu.

Pengerusi Jawatankuasa Pelancongan, Kebudayaan dan Teknologi Maklumat negeri, Ariffin Deraman berkata, antara yang akan diketengahkan ialah rumah dan surau peninggalan seorang ulama dan pejuang yang menentang penjajah Inggeris sekitar tahun 1920-an, iaitu Haji Abdul Rahman Limbong, di Kampung Beladau Kolam di sini.

“Kita perlu lakukan beberapa kajian dan akan berbincang dengan pihak Muzium Negeri Terengganu mengenai rumah dan surau peninggalan Haji Abdul Rahman Limbong. Kita akan jadikan kawasan ini sebagai produk pelancongan dan pada masa sama memelihara nama besar Haji Abdul Rahman Limbong,” katanya.

Beliau berkata demikian kepada pemberita ketika mengadakan lawatan kerja menjejaki lokasi-lokasi sejarah ulama Islam yang terdapat di sekitar Sungai Terengganu dan Sungai Nerus, di sini hari ini.

Katanya, pada masa ini penduduk kampung telah pun menjalankan aktiviti keagamaan di Surau Abdul Rahman Limbong seperti program ratib khas setiap minggu yang boleh diketengahkan kepada pelancong yang menyelusuri Sungai Terengganu dengan menaiki bot.

Beliau berkata, antara yang boleh dipromosikan sebagai salah satu produk pelancongan Islam ialah makam ulama terkenal dari Terengganu, Syeikh Abdul Malek atau lebih dikenali Tokku Pulau Manis, yang terletak di Pulau Manis.

Selain itu, katanya, pelancong juga boleh menikmati pelbagai produk pelancongan berasaskan komuniti sepanjang menyelurusi Sungai Terengganu dan Sungai Nerus seperti Pengkalan Banggol Cempedak dan Kalang Warisan.

Dalam pada itu, Ariffin berkata, sebuah jawatankuasa akan ditubuhkan bagi menyelaras aktiviti dan pakej-pakej pelancongan yang terdapat di sepanjang sungai tersebut.

“Jawatankuasa ini juga akan menyelaraskan perkhidmatan bot pelancongan yang disediakan pelbagai pihak di sini termasuk TTI, ‘Payang Water Taxi’ dan bot-bot penambang,” katanya.

Dalam perkembangan lain, Ariffin berkata kemasukan pelancong ke negeri ini merosot 20 peratus ekoran gelombang ketiga penularan pandemik COVID-19, yang melanda negara sejak akhir bulan lepas.

Penyusutan bilangan pelancong itu, kata beliau turut berlaku disebabkan beberapa pengusaha resort di pulau-pulau peranginan tidak lagi meneruskan operasi berikutan musim tengkujuh yang dijangka berlaku tidak lama lagi.

“Data dari MAH (Persatuan Hotel Malaysia) merekodkan Terengganu berada di tempat ketiga kadar penginapan hotel dan inap desa selepas Pahang dan Perak bagi bulan Ogos.

“Pada Jun kita di tempat ketiga, pada Julai kita di tempat kedua. Ini menunjukkan rekod kita masih lagi antara yang tertinggi dan Terengganu masih lagi menjadi destinasi pilihan pelancong pada masa ini,” katanya. – Bernama


DBP perlu diberi sedikit taring tangani perosak bahasa Melayu

BANGI, 22 Ramadan 1443H, Ahad – Timbalan Ketua Pemuda Perikatan Nasional (PN), Senator Wan Ahmad Fayhsal Wan Ahmad Kamal meminta, supaya satu akta bahasa diperkenalkan untuk memberi sedikit ‘kuasa’ kepada Dewan Bahasa dan Pustaka (DBP) bagi mencegah sebarang anasir yang merosakkan bahasa Melayu.

Perkara itu dinyatakan beliau susulan terkejut melihat sebuah papan iklan 3D, yang didakwanya merosakkan bahasa Melayu secara terang-terangan.

Dalam satu video yang dimuat naik di Facebooknya hari ini, beliau berkongsi iklan dikatakan mengenai sebuah drama yang dipaparkan secara gah di bangunan Lembaga Getah Malaysia, di persimpangan menara berkembar, KLCC.

“Saya terkejut tengok di papan iklan bergerak atau papan iklan 3D di bangunan Lembaga Getah Malaysia. Iklan tentang Halo, mengenai filem atau drama.

“Baca sari kata siri baharu episod setiap minggu, rilis pada hari sama dengan Amerika Syarikat. Rilis? Ini bahasa apa? Rosak bahasa Melayu,” katanya.

Wan Fahysal mempersoalkan bagaimana iklan yang dipaparkan di khalayak umum dan di antara laluan paling sibuk di Malaysia, boleh menggunakan bahasa Melayu yang salah.

“Apa maksud rilis? Sejak bila DBP ada dan meluluskan istilah itu? Kenapa tak cakap ditayangkan sahaja? Memanglah panjang, tapi itulah bahasa kita.

“Rilis ini dia tidak ada sebarang akar bahasa atau tiada sebarang punca dalam kamus. Jadi ini masalah kita.

“Harap akta bahasa diperkenalkan untuk ada sedikit kuku dan taring buat DBP tegur dan ambil tindakan kepada perosak bahasa,” katanya.


Setahun sahaja, Tun M sedia galas tugas PM kali ke-3

BANGI, 27 Safar 1444H, Sabtu – Tun Dr Mahathir Mohamad menyatakan kesediaan untuk menjadi Perdana Menteri buat kali ketiga sekiranya Gerakan Tanah Air (GTA) memenangi Pilihan Raya Umum ke-15 (PRU15).

Bagaimanapun, Pengerusi Penaja GTA itu menegaskan, ia hanya akan diterima sekiranya tiada calon lain yang boleh diangkat.

Tegasnya, beliau juga tidak mahu memegang jawatan itu untuk jangka masa panjang dan berkemungkinan besar selama setahun sahaja.

“Saya lebih suka berehat, walaupun berehat saya akan main peranan memberi nasihat, itu boleh kita buat.

“Tetapi kalau desakan demi desakan datang, saya nak fikir tentang diri sendiri susah, jadi kalau desakan datang sampai tiada orang lain, saya terimalah.

“Tetapi tidak bolehlah sampai lima tahun, mungkin satu tahun sahaja. Saya tubuh Pejuang, saya tubuh gerakan ini untuk jadi Perdana Menteri kali ketiga itu bukan niat saya,” katanya.

Beliau berkata demikian dalam program Hard Talk bersama Tun Dr Mahathir Mohamad, di sini hari ini.

Dr Mahathir sebelum ini pernah menjadi Perdana Menteri ketika bersama Barisan Nasional (BN) dan terbaharu dengan Pakatan Harapan (PH) selepas Pilihan Raya Umum ke-14 (PRU14).

Dalam pada itu, Dr Mahathir sekali lagi mengingatkan kaum-kaum lain supaya tidak takut kepada GTA dan agenda perjuangannya.

Katanya, meskipun GTA memperjuangkan orang Melayu dan Islam namun ia berhasrat membina sebuah kerajaan yang terdiri daripada berbilang bangsa.

“Jadi kita bukanlah nak buat kerajaan Melayu sahaja tetapi kerajaan yang mencerminkan penduduk di Malaysia.

“Kita mesti jelas apa dia Gerakan Tanah Air ini, apakah dia menolak langsung bangsa bukan Melayu, tidak, kita akan dirikan kerajaan multiracial,” katanya.


COVID-19: 958 kes positif, 3 kematian

PUTRAJAYA, 4 Rabiulakhir 1442H, Jumaat – Kes positif COVID-19 di Malaysia hari ini mencatatkan 958 kes baharu, dengan tiga kematian.

Ketua Pengarah Kesihatan Tan Sri Dr Noor Hisham Abdullah berkata ini menjadikan jumlah kumulatif kes positif mencecah 52,638 kes dan jumlah kes aktif dengan kebolehjangkitan sebanyak 13,221 kes.

“Tiga negeri yang mencatatkan kes tertinggi pada hari ini adalah Sabah iaitu sebanyak 512 kes, diikuti Selangor dan Negeri Sembilan yang masing-masing melaporkan 153 kes.

“Pelaporan kes positif COVID-19 yang tinggi di Sabah berpunca daripada pertambahan kes bagi kluster-kluster terutamanya Kluster Sabaru (149 kes) dan peningkatan pengesanan kes dalam kalangan saringan kontak rapat (196 kes),” katanya dalam sidang media perkembangan COVID-19 di sini hari ini.

Beliau berkata Selangor dan Negeri Sembilan mencatatkan jumlah kes yang tinggi hari ini disebabkan pertambahan kes dalam kluster-kluster sedia ada serta kluster baharu. – Bernama


UMNO cakap soal maruah, tapi masih julang pemimpin bermasalah integriti?

Oleh Ainul Illia Meor Suzurudin

BANGI, 24 Jamadilakhir 1443H, Khamis – Kenyataan Datuk Nur Jazlan Mohamed bahawa UMNO mahu bergerak solo bukan sebab tamak tetapi demi menjaga maruah, adalah ironi kerana bangkai gajah tidak boleh ditutup dengan daun keladi.

Presiden Parti BERJASA, Ustaz Haji Zamani Ibrahim berkata, sekiranya benar UMNO ingin menjaga maruah, mengapa semua pimpinan parti itu tidak menolak beberapa pemimpinnya yang terpalit dengan kes mahkamah.

Sebaliknya, dakwa beliau, UMNO masih menjulang pemimpin bermasalah integriti.

“Ini yang sepatutnya dibuang oleh UMNO demi menjaga maruah,” katanya ketika dihubungi Ismaweb.net, hari ini.

Terdahulu, Nur Jazlan yang merupakan Timbalan Pengerusi Badan Perhubungan UMNO Johor mempertahankan keputusan UMNO negeri untuk bertanding solo pada Pilihan Raya Negeri (PRN) Johor demi kebaikan parti itu.

Keputusan itu dibuat selepas UMNO kecewa dengan PAS yang berdolak-dalik dengan kerjasama kedua-dua parti.

“Dulu UMNO dilihat macam terhegeh-hegeh, menginding-nginding mempertahankan Muafakat Nasional (MN). Tapi PAS beri macam-macam alasan, tak mengapalah. Disebabkan sikap berterusan PAS itu, UMNO Johor berpandangan lebih baik bertanding solo seperti Pilihan Raya Negeri (PRN) Melaka.

“Ini bukan soal tamak kuasa ke apa tapi ini soal maruah. Dalam politik perlu ada pendirian yang teguh, pendirian tidak boleh goyah,” katanya.

Walau bagaimanapun, mengulas keseluruhan situasi, Ustaz Zamani berkata, BERJASA masih melihat bahawa PRN Johor berlaku adalah disebabkan ketamakan.

Beliau mendakwa, tindakan menyegerakan PRN Johor juga adalah strategi untuk menyelamatkan UMNO dan beberapa pimpinan yang terpalit dengan kes mahkamah.

Manakala PAS pula dilihat masih ingin mencari kekuatan untuk menang pada PRN Johor, katanya lagi.

Namun, tegasnya, BERJASA berpandangan bahawa adalah lebih baik PAS menjadi sebuah parti yang mampu membawa semua parti Melayu dan Islam untuk menuju ke satu persefahaman serta jalinan kerjasama demi berhadapan Pilihan Raya Umum ke-15 (PRU15) yang sudah hampir.

“Kita tahu selain UMNO, sudah banyak parti ditubuhkan, biarkan UMNO bergerak solo untuk PRN Johor ini di masa yang sama PAS susun strategi menyatukan kerjasama dengan parti-parti sedia ada seperti BERJASA, BERSATU, PUTRA, MUDA, AMANAH, PEJUANG dan lain-lainnya.

“Saya tahu tentu ada cabarannya kerana tidak semua parti tersebut mudah untuk dibawa ke meja perbincangan, namun usaha yang murni demi agenda agama, bangsa dan negara tentunya membuahkan hasil,” katanya.

Lebih mengukuhkan lagi keperluan kerjasama ini, katanya, adalah apabila BERJASA melihat UMNO masih berwajah lama dan tidak ada agenda agama, bangsa dan negara.

“Agenda parti untuk parti masih kuat membelenggu hala tuju UMNO malah disendal pula dengan agenda peribadi yang tiada kesudahannya,” katanya.

Sementara itu, Ustaz Zamani berkata, pihaknya mengakui bahawa UMNO akan menang atas kelemahan Pakatan Harapan (PH) dan peratus keluar mengundi yang rendah.

“Inilah antara strategi yang hendak direbut oleh UMNO dan menyegerakan PRN Johor sebenarnya.

“Kalau benar benar demi maruah, singkirkan dahulu pemimpin yang terlibat dengan kes rasuah dan kerosakan integriti.

“Selagi itu hidup subur dalam UMNO, janganlah bercakap demi maruah, malah bercakap demi maruah dalam keadaan masalah integriti masih teruk, itu pun tidak bermaruah,” katanya.


Bersatu boleh tutup ‘kedai’ di Sabah, sinis Puad

BANGI, 16 Jamadilawal 1444H, Ahad – Datuk Dr Mohd Puad Zarkashi mempersoal kewujudan Bersatu Sabah susulan tindakan pemimpin negeri yang diketuai Datuk Seri Hajiji Noor, keluar parti itu semalam.

Ahli Majlis Kerja Tertinggi (MKT) UMNO itu melihat situasi berkenaan seperti peristiwa yang melanda UMNO dan Barisan Nasional (BN) pada Pilihan Raya Umum (PRU) ke-14 yang lalu.

“Bila UMNO hilang kuasa di PRU14, 21 Ketua Bahagian UMNO Sabah melompat masuk Bersatu. Tinggal tiga orang istiqamah iaitu Bung Mokhtar, Yaakub Khan dan Ramie Unggi.

“21 Bahagian itu dipangku oleh mereka yang baru termasuk dua wanita. Apakah UMNO Sabah mati? UMNO Sabah bangkit semula dan menang PRK Kimanis dan PRN Sabah.

“Itu maknanya UMNO Sabah berakar umbi. Sekarang giliran Bersatu. Semua keluar Bersatu dan akan tubuh parti baru. Akan ada lagikah Bersatu di Sabah?” soalnya menerusi akaun Facebook beliau, hari ini.

Menurutnya, keadaan itu juga menunjukkan Bersatu tidak mempunyai akar umbi.

“Akar umbi parti itu berasal dari akar umbi UMNO yang lompat parti. Tanpa kuasa di kerajaan negeri, Bersatu bolehlah tutup kedai di Sabah,” katanya.

Terdahulu, Hajiji berserta pemimpin Bersatu Sabah memutuskan untuk meninggalkan parti itu, namun terus kekal di bawah Gabungan Rakyat Sabah (GRS).

Ia selepas mereka menyertai Kerajaan Perpaduan menerusi GRS bersama Pakatan Harapan (PH), Barisan Nasional (BN), Gabungan Parti Sarawak (GPS) serta Parti Warisan (WARISAN).

Hajiji yang juga Ketua Menteri berkata, keputusan dibuat selepas menimbangkan landskap politik Malaysia ketika ini, terutama di Sabah.

Katanya, semua bekas ahli Bersatu termasuk beliau akan menubuhkan sebuah parti tempatan baharu tetapi buat masa ini akan menjadi ahli GRS.


Papan tanda Cina: DAP seru kepada perpecahan, sikap rasis?

BANGI, 1 Muharram 1442H, Khamis – Apakah DAP sedang cuba menghasut rakyat untuk melakukan vandalisme susulan daripada tindakan meletakkan karektor tulisan Cina di papan tanda di Sarawak yang tular, hari ini.

Setiausaha Majlis Ulama ISMA (MUIS), Dr Ahmad Sanusi Azmi yang hairan dengan perkara itu berkata, sepatutnya sambutan Maal Hijrah atau Awal Muharram pada tahun ini digunakan untuk menyeru masyarakat kepada perpaduan.

“Adakah DAP menyeru kepada perpecahan dan bersikap rasis?

“Adakah DAP ingin mendidik rakyat untuk melakukan perbuatan vandalisme?,” soalnya dalam satu kenyataan, hari ini.

Hari ini tular gambar beberapa orang pemuda dipercayai dari DAPSY meletakkan karektor tulisan Cina di papan tanda jalan di Sarawak.

Menerusi satu hantaran di Facebook DAP Sarawak, ia melibatkan papan tanda di tiga batang jalan utama iaitu di Jalan Main Bazaar, Wayang Street dan Jalan Greenhill.


Sasaran Ab Rauf Melaka sifar pembangkang lawak, tak masuk akal

Oleh Ainul Illia Meor Suzurudin

BANGI, 16 Ramadan 1444H, Jumaat – Sasaran Ketua Menteri Melaka, Datuk Seri Ab Rauf Yusoh supaya kerajaan negeri pimpinannya sifar pembangkang menjelang pembentangan Enakmen Anti Lompat Parti, disifatkan sebagai lawak dan tidak masuk akal.

Terdahulu, Raof berkata, harapannya menjelang Persidangan Dewan Undangan Negeri (DUN) Jun ini, adalah kedua-dua wakil rakyat daripada Perikatan Nasional (PN) dapat menyertai Kerajaan Perpaduan yang sudah dibentuk ketika ini.

Mengkritik sasaran itu, Naib Presiden BERJASA, Ir Ts Muhammad Lukman Al Hakim Mohamad menegaskan, di peringkat persekutuan sendiri, tidak wujud kerajaan perpaduan atau ‘unity government’.

“Jadi mana mungkin Melaka mewujudkan kerajaan tanpa pembangkang. Sebab setiap parti mesti mengikut hala tuju yang ditetapkan pemimpin utama mereka di peringkat nasional,” katanya kepada Ismaweb.net, hari ini.

Bukan itu sahaja, beliau berkata, sebenarnya kestabilan kerajaan negeri yang baharu sahaja dibentuk ini adalah sangat rapuh dan tiada kekuatan, selain tidak terbukti lagi pencapaian prestasi yang baik bagi membangunkan negeri Melaka.

“Jadi apa daya tarikan yang Datuk Raof ingin utarakan supaya Perikatan Nasional menyertai mereka.

“Tidak nampak logik, tarikan atau ‘wow factor’ untuk menyertai kerajaan campuran yang sangat rapuh dan didominasi oleh pemimpin kurang berpengalaman, pemimpin DAP yang ada hala tuju dan agenda tersendiri. Ini amat merisaukan kita,” katanya.

Beliau berpandangan, model kerajaan perpaduan tidak sesuai dipraktikkan di Malaysia sama ada di peringkat negeri mahupun persekutuan.

“Ini kerana kita masih belum matang dalam berpolitik. Kita lihat sahaja aksi dan gelagat ahli politik kita, sejak 2 hingga 3 tahun kebelakangan ini.

“Jadi kita memerlukan sistem semak imbang yang baik. Kita masih memerlukan pembangkang. Dan ini yang terbaik untuk Melaka dan untuk Malaysia,” katanya.


66 peratus jangkitan COVID-19 kes sporadik

PUTRAJAYA, 8 Syaaban 1442H, Isnin – Kira-kira 66 peratus kes COVID-19 dalam dua minggu terakhir adalah kes sporadik, kata Datuk Seri Dr Adham Baba.

Menteri Kesihatan mengatakan dari 8 hingga 21 Mac, terdapat 13,185 kes COVID-19 sporadik dicatat, iaitu 66.14 peratus daripada jumlah keseluruhan kes.

Kes sporadik adalah di mana seseorang itu tidak mempunyai sejarah perjalanan dan tidak ada berhubung dengan kontak rapat COVID-19 tetapi disahkan positif.

“Selebihnya (33.8 peratus) atau 6,751 kes adalah berkaitan dengan kluster yang diumumkan Kementerian,” katanya dalam sidang media, hari ini.

Beliau turut memaklumkan bahawa daripada keseluruhan 19,936 kes yang dicatatkan dalam dua minggu terakhir, 69 peratus adalah warganegara Malaysia sementara bukan warganegara yang lain 30 peratus.

Sementara itu, Menteri Sains, Teknologi dan Inovasi, Khairy Jamaluddin menegaskan, pendatang tanpa dokumen tidak akan ditahan atau dihantar pulang jika mereka hadir untuk vaksinasi.

“Saya akan mengadakan pertemuan dengan Kementerian Dalam Negeri akhir minggu ini untuk membincangkan kaedah dan strategi yang akan kami gunakan untuk menjangkau masyarakat ini.

“Saya telah bincang hal ini dengan agensi Pertubuhan Bangsa-Bangsa Bersatu (PBB) dan NGO yang bekerjasama dengan pendatang tanpa dokumen,” katanya.


COVID-19: 2,200 kakitangan Malindo akan diberhentikan kerja

KUALA LUMPUR, 24 Safar 1442H, Isnin – Susulan daripada syarikat penerbangan di seluruh dunia mengurangkan pekerja akibat pandemik COVID-19, Malindo Airways Sdn Bhd turut tidak terkecuali dalam mengambil langkah sama.

Dilaporkan bahawa syarikat penerbangan perkhidmatan penuh hibrida dijangka akan memberhentikan sekitar 2,200 kakitangan atau lebih daripada separuh daripada 3,200 tenaga kerjanya.

Syarikat penerbangan itu juga kemungkinan akan mengurangkan jumlah pesawatnya kepada lima pesawat Boeing 737 dan enam turboprop ATR.

“Proses pemberhentian kerja melibatkan kakitangan yang terlibat dijangka selesai pada 30 November depan, manakala kakitangan yang tidak terjejas diperlukan melakukan tugasan yang pelbagai,” kata laporan itu.

Pada 9 Oktober lepas, syarikat penerbangan tambang rendah AirAsia Bhd dan AirAsia X Bhd mengesahkan pemberhentian sebanyak 10 peratus daripada 24,000 kakitangan mereka, bagi kelangsungan dalam industri penerbangan yang terjejas teruk akibat krisis COVID-19.

Ketua Pegawai Eksekutif Kumpulan (CEO) Tan Sri Tony Fernandes berkata, langkah pemberhentian kerja itu harus dilakukan memandangkan realiti sektor penerbangan menghadapi kesukaran untuk pulih dalam masa terdekat.

Pada hari  sama, Ketua Pegawai Eksekutif Kumpulan Malaysia Airlines Bhd (MAS) Kapten Izham Ismail dilaporkan berkata, syarikat penerbangan premium itu akan memotong gaji pengurusan kanannya sebanyak 10 peratus mulai bulan ini. -Bernama


PAS mahu UMNO-Bersatu bertaut demi kepimpinan Melayu Islam

BANGI, 9 Rabiulawal 1444H, Khamis – Demi mempertahankan kepimpinan Melayu Islam dan Bumiputera, PAS menaruh harapan tinggi untuk menyatukan semula UMNO dan Bersatu.

Perpaduan gabungan parti terbesar Melayu Islam itu perlu diteruskan pada Pilihan Raya Umum Ke-15 (PRU15) bagi mempertahankan kejayaan kerajaan campuran Perikatan Nasional (PN), tegas Presiden PAS, Tan Sri Abdul Hadi Awang.

“PAS sangat mengharapkan supaya perpaduan berjaya diusahakan sehingga menubuhkan kerajaan campuran PN bersama parti-parti dari Sabah dan Sarawak, bergabung bagi mempertahankan kepimpinan Melayu Islam dan Bumiputera.

“Hasil gabungan ini telah berjaya menjatuhkan PH dan menubuhkan sebuah kerajaan campuran PN,” katanya dalam kenyataan, hari ini.

Ahli Parlimen Marang itu menjelaskan, UMNO dan Bersatu sepatutnya saling bekerjasama atas paksi ‘selamatkan negara dan rakyat bersama Islam’ dan bukannya bertindak menyelamatkan diri dan kumpulan tertentu sahaja.

Tegasnya, PAS sehingga kini kekal dengan pendirian bagi mempertahankan konsep wasatiyah dan ingin melihat penyatuan berlaku antara UMNO dan Bersatu.

“PAS tetap mempertahankan konsep wasatiyah dengan berada di tengah-tengah gelanggang pertembungan yang mahu merungkaikan kejayaan bersama menyelamatkan kerajaan PN.

“Setelah bersama-sama berjaya khususnya dalam keadaan bencana COVID-19 dengan menyingkirkan kerajaan PH yang sebenarnya gagal disebabkan krisis dalamannya,” katanya.

Baginya, gabungan Muafakat Nasional (MN) yang sebelum ini dipersetujui turut dianggotai Bersatu juga perlu diteruskan.

“Tiada sebab yang munasabah untuk merungkainya keputusan yang telah dimeteraikan kepada gabungan yang terhad kepada UMNO dan PAS sahaja.

“PAS membawa agenda perpaduan umat serta konsep wasatiyah, walaupun pernah bermusuhan dengan BN yang terdapat dalamnya UMNO dan daripada situlah asalnya Bersatu,” katanya.


Pengarah filem Mentega Terbang beri keterangan di Bukit Aman

BANGI, 17 Syaaban 1444H, Jumaat – Pengarah filem kontroversi, Mentega Terbang, Khairi Anwar Jailani dan seorang lagi pelakon, Arjun Thanaraju dilaporkan memberi keterangan selama dua jam di ibu Pejabat Polis Bukit Aman.

Khairi Anwar hadir bersama peguamnya, Zaid Malek manakala Arjun turut ditemani peguamnya, Mahajoth Singh.

Memetik laporan portal tempatan, Zaid memaklumkan kes berkenaan disiasat mengikut Seksyen 298A dan Seksyen 505(b) Kanun Keseksaan, masing-masing kerana menimbulkan suasana tidak harmoni dan kerana menyebabkan ketakutan atau kegentaran kepada awam.

“Kes itu juga disiasat mengikut Seksyen 233 Akta Komunikasi dan Multimedia (AKM) 1998 kerana penggunaan tidak wajar kemudahan rangkaian atau perkhidmatan rangkaian dan lain-lain,” katanya.

Khairi Anwar berkata, dia memberikan kerjasama sepenuhnya kepada pihak berkuasa.

“Kami memberikan kerjasama sepenuhnya dan menjawab semua soalan diajukan polis,” kata pengarah filem itu selepas kenyataannya direkodkan, sambil menambah pembikin filem harus diberikan kebebasan untuk menonjolkan kreativiti mereka.

Flem ‘Mentega Terbang’ yang menyentuh perbezaan dan persamaan agama utama di Malaysia dan dilaporkan berada dalam talian sejak 2021, mendapat kritikan orang ramai dan juga artis.

Hasil karya diterbitkan Tan Meng Kheng itu mula ditayangkan melalui platform penstriman Viu pada 19 Januari lalu dengan skrip ditulis bersama Khairi Anwar, Arjun dan Ting Teng Hui.

Sebelum ini, Menteri Hal Ehwal Agama Na’im Mokhtar berkata, Jabatan Kemajuan Islam (JAKIM) yang menyemak kandungan filem itu mendapati ia bertentangan akidah Islam.

Sementara itu, Perbadanan Kemajuan Filem Nasional Malaysia (FINAS) menyatakan tidak akan berkompromi sekiranya terdapat pelanggaran terhadap filem Mentega Terbang yang didakwa menghina Islam dan berbaur hasutan.

Memandang serius perkara itu, Ketua Pegawai Eksekutif FINAS, Prof Dr Md Nasir Ibrahim telah mengarahkan siasatan penuh dilaksana terhadap penerbitan filem berkenaan.